Sakaria 9 | Alkitab TOBA\n← Sakaria 10\nSakaria 8 →\n9:1 On ma hata uhum ni Jahowa dompak tano Hadrak, jala Damaskus do pansohotanna. Ai manatap do mata ni Jahowa tu sude jolma, alai gumodang tu sandok angka marga ni Israel.\n9:2 Tole muse tu Hamat balokna i, Tirus dohot Sidon, ala sigodang habisuhon di rohana.\n9:3 Jala dipauli Tirus do sada partanobatoanna, jala dipagukguk perak sobokkon orbuk, jala sere sobokkon gambo di alaman.\n9:4 Ida ma, soluhon ni Tuhan i ma huta i, jala haromhononna ugasanna tu bagasan laut, ianggo huta i suda do panganon ni api.\n9:5 Idaon ni Askelon ma i, gabe manonditnondit, jala Gasa gabe raion situtu, nang Ekron ala naung murak hinaposanna i nasailaon, jala nunga mago raja sian Gasa, jala ndang be marpangisi ia Askelon.\n9:6 Jadi anak gampangna ma maringan di Asdod jala siaphononku ma hajungkaton ni halak Palistim.\n9:7 Jala paholangonku ma mudarna sian pamanganna, jala biasbias na niulana sian holangkolang ni iponna. Jadi marpasipasi dohot nasida di Debatanta i, jala sobokkon induk nasida sogot di Juda, jala halak Ekron sobokkon halak Jebusi.\n9:8 Laos ahu sandiri marsaro humongkop jorongku maralohon parangan angka na marmeang muli, jala ndang be boluson ni halak pangarupa nasida, ai nunga marpangulahi rohangku mida hamu anggo nuaeng.\n9:11 Ho pe marhitehite mudar ni parpadanonmu paluaonku angka na tarbuang sian ho, sian godung na so marisi aek.\n9:12 Mulak ma hamu tu huta na gonting, hamu ale angka na tarrante na marpangkirimon dope! Gari sadarion ahu mamaritahon hian: Silompit dua do pasuangonku tu ho.\n9:13 Ai hira sior husintak Juda di ahu, jala huparade ia Epraim tu parporangan, jala husunggul angka anakmi, ale Sion, dompak angka anakmu, ale tano Junani jala bahenonku ma ho hira podang ni ulubalang.\n9:14 Jadi tarida ma Jahowa di atas nasida, jala ruar sumbiana, songon hilap, jala paluon ni Tuhan Jahowa ma sarune, jala marhitehon angka habahaba sian dangsina ibana mardalan.\n9:15 Jahowa Zebaot mangondingi nasida, gabe suda panganonnasida jala luntakhononku angka batu ni ambalang; jala minum nasida jala marhariburon hira sian anggur, gabe gok nasida songon saoan pangurasan, songon angka suhi ni langgatan.\n9:16 Jadi di ari na sasada i lehonon ni Jahowa, Debatanasida ma tua tu nasida, songon tu parduan birubiru ni bangsona, ai angka batu ni tumpal do nasida, angka na gabe partonggol di atas ni tanona.\n9:17 Ai aha hinadengganna, jala aha hinaulina? Dahanon pasimbur magodang angka dolidoli, jala anggur angka na marbaju.


Mateus 10 — PERPUSTAKAAN ONLINE Joujou Paboahon\nGaris Besarna Mateus\nApostel na 12 i (1-4)\nTudu-tudu laho marbarita (5-15)\nNa laho hansit ma ditaon angka sisean (16-25)\nMabiar tu Debata, unang tu jolma (26-31)\nNdang mamboan dame, alai podang (32-39)\nManjalo angka sisean ni Jesus (40-42)\nManang “sijalo beo”.\nManang “halak na marhiras ni roha”.\nJesus—Dalan, hlm. 122-123\nManang “baju ganti”.\n4/2016, hlm. 23\nManang “parguruan”. Ida di Kamus.\nJesus—Dalan, hlm. 124\nJesus—Dalan, hlm. 124-125\nGoar panjouon tu Sibolis, raja manang pangulu ni suru-suruan na jahat.\nManang “alai na so boi mangambati asa dipahehe”.\nAs. “saasarion”, hepeng logam na otik argana.\n10/2017, hlm. 9-14\nJesus—Dalan, hlm. 125\n10 Dung i, dijou Jesus ma 12 siseanna. Jala dilehon ma tu nasida huaso laho palaohon suru-suruan na jahat, pamalumhon nasa sahit dohot nasa hagaleon.\n2 On ma goar ni na 12 apostel i: Na parjolo si Simon na laos dijou si Petrus dohot si Andreas donganna saama, si Jakobus dohot si Johannes angka anak ni si Sebedeus, 3 si Pilippus dohot si Bartolomeus, si Tomas, si Mateus sijalo pajak,* si Jakobus anak ni si Alpeus, si Tadeus, 4 si Simon halak Kana* dohot si Judas Iskariot na manjehehon Jesus di pudian ni ari.\n5 Disuru Jesus ma laho apostel na 12 i jala dilehon ma tu nasida tudu-tudu, “Unang ma laho hamu tu angka bangso na asing jala unang ma masuk tu kota ni halak Samaria. 6 Alai, holan tu halak Israel na songon biru-biru na lilu i ma hamu laho. 7 Laho ma hamu jala baritahon ma, ‘Nunga jonok Harajaon banua ginjang i.’ 8 Pamalum ma na marsahit, pahehe ma halak na mate, pamalum ma na marsahit kusta, palao ma suru-suruan na jahat. Ndang margarar i dijalo hamu, alani i lehon ma ndang margarar. 9 Unang ma boan mas manang perak manang tombaga di hajutmuna, 10 manang dua baju,* manang sipatu, manang tungkot manang inganan ni sipanganonmu di pardalanan, ai tama do parkarejo mandapot sipanganonna.\n11 “Tu kota manang tu huta na dia pe hamu laho, lului ma na olo manjalo baritamuna jala tading ma hamu disi sahat tu na laho hamu. 12 Tingki masuk hamu tu sada jabu, pangkulingi ma parjabu i. 13 Molo dijalo parjabu i do baritamuna, mian ma hadameonmuna di nasida. Alai molo ndang olo nasida manjalo, mulak tu hamu ma damemuna i. 14 Molo adong na so manjalo manang na so manangihon hamu, laho ma hamu sian jabu manang sian kota i jala paspashon ma orbuk sian patmuna i. 15 Situtu do na hudok on tu hamu, umborat do panguhuman tu kota i sian tu Sodom dohot Gumora di Ari Paruhuman.\n16 “Parrohahon ma on! Husuru do hamu songon biru-biru tu tonga-tonga ni serigala. Alani i, manat ma hamu songon ulok jala ias ma rohamuna songon darapati. 17 Manat ma hamu tu angka jolma, ai boanon ni nasida do hamu tu angka pengadilan jala linsinganna do hamu di angka sinagoga* ni nasida. 18 Boanonna ma hamu tu jolo ni angka gubernur dohot angka raja alani ahu, jala paboaonmuna ma taringot tu ahu di jolo ni angka bangso. 19 Alai tingki diboan hamu, unang ma holsohon hamu taringot tu sidohononmuna. Ai laos di tingki i do paboaonna hata sidohononmuna. 20 Ai ndang sian dirimuna hata sidohononmuna, alai urupan ni tondi parbadia do hamu. 21 Asing ni i, pasahaton ni na marhaha maranggi ma haha anggina tu hamatean, jala songon i ma nang ama tu anakna. Aloon ni ianakhon ma natua-tuana jala pasahatonna tu hamatean. 22 Jala dihasogohon sude jolma ma hamu alani goarhu, alai paluaonna do na manahan ro di ujungna. 23 Molo dibahen na hansit tu hamu di sada kota, lari ma hamu tu kota na asing. Situtu do na hudok on tu hamu, ndang na tardalani hamu sude kota di Israel sahat tu na ro Anak ni jolma i.\n24 “Ndang tumimbo sisean sian guruna, manang tumimbo hatoban sian tuanna. 25 Sae ma molo sisean dos songon guruna, jala hatoban dos songon tuanna. Molo didok halak do Beelsebul* nampuna jabu i, tarlumobi ma tu donganna sajabu? 26 Alani i, unang ma mabiar tu nasida, ndang adong na hungkup na so bungkaon jala ndang adong na buni na so papataron. 27 Na hupaboa tu hamu di na holom, hatahon ma di na tiur. Jala aha na huhusiphon na binegemuna, baritahon ma i sian atap ni jabu. 28 Unang ma habiari hamu halak na boi mambunu daging alai ndang boi mangago hangoluan.* Alai, habiari ma Ibana na boi mangaripashon hangoluan dohot daging di Gehena.* 29 Nda salimper* do digadis dua amporik? Alai, ndang adong nanggo sada pe sian i na madabu tu tano na so pamotoan ni Amamuna. 30 Gari obuk na di ulumuna pe nunga dibilangi sude. 31 Alani i unang ma mabiar, ummarga do hamu sian godang amporik.\n32 “Ganup halak na mandok mananda ahu di jolo ni jolma, ahu pe dohononku do na hutanda ibana di jolo ni Damang na di banua ginjang i. 33 Alai manang ise na mansoadahon ahu di jolo ni jolma, soadahononku ma ibana di jolo ni Damang na di banua ginjang i. 34 Unang dirimpu hamu na mamboan dame ahu ro tu tano on. Ndang na mamboan dame ahu ro, alai mamboan podang do. 35 Mambahen parbadaan do ahu ro, sahalak baoa mangalo amana, sahalak borua mangalo inana, jala parumaen mangalo simatuana boru. 36 Sasintongna, musu ni sasahalak i ma donganna sajabu. 37 Manang ise na humolong rohana tu ama manang tu inana sian tu ahu, ndang tama ibana siseanku. Jala manang ise na humolong rohana tu anak manang tu boruna sian tu ahu, ndang tama ibana siseanku. 38 Jala manang ise na so manuhuk hau partinaonanna* jala ndang mangihuthon ahu, ndang tama ibana siseanku. 39 Manang ise na marsitutu paluahon ngoluna, agoan ngoluna do. Jala manang ise na agoan ngoluna alani ahu, dapotna do i muse.\n40 “Manang ise na manjalo hamu, na manjalo ahu do i. Jala manang ise na manjalo ahu, na manjalo Ibana na marsuru ahu do i. 41 Manang ise na manjalo sahalak panurirang ala panurirang ibana, dapotna do upa ni panurirang. Jala manang ise na manjalo halak na mangulahon na sintong ala mangulahon na sintong ibana, dapotna do upa ni halak na mangulahon na sintong. 42 Situtu do na hudok on tu hamu, manang ise na mangalehon sasangkir aek siinumon tu sahalak sian na metmet on ala siseanku ibana, ndang mago upana.”


Pengkhotbah 5 (TOBA)\n1(4-17) Ramoti langkalangkam, molo laho masuk ho tu bagas ni Debata! Ai dumenggan do jumonok iba laho tumangihon hata i, sian pelean pinelehon ni halak na oto, ala so diboto rohana na roa do hape na niulana.\nI. Lumbalumba mangorai pangkataion na tarsor 1-6. II. Tung na so marguna do hamoraon 7-16. III. Tama dohonon mauliate tu Debata laho marsaulihon silehonlehonna 17-19.\n(I.) Unang magirgirhu pamanganmu, jala unang hapogan roham mandok hata anggo di adopan ni Debata; ai maringan di surgo do anggo Debata, di tano on do ianggo ho, dibahen i paotik hatahatam.\n3(5-2) Ai marharoroan sian godang ni hinamago do nipi, suang songon i pangkataion gapgap ni halak na oto sian deak ni hatahatana.\n4(5-3) Molo marbagabaga ho tu Debata, unang marbenda ho pasahathon, ai ndang lomo rohana mida halak na oto i. Manang aha pe naung binagabagahonmu, ingkon gararonmu do i.\n5(5-4) Tagonan tahe unang iba marbagabaga, sian na marbagabaga hape ndang pinatolhas.\n6(5-5) Unang loas pamanganmu mangela dagingmu mardosa, jala unang marneang ni roha ho mandok di adopan ni suruan ni Debata: Nunga sala ahu! Boasa tagonan marronirimas Debata mida ho ala ni hatam, gabe mago maon sandok ulaon ni tanganmu.\n7(5-6) Ai molo deak nipi, deak huhut haotoon dohot hatahata, alai ianggo ho sai habiari ma Debata.\n8(5-7) (II.) Molo diida ho hona pangarupaon halak na pogos i, mago huhut uhum dohot hatigoran di luat i, unang pola longang roham mida pambahenan sisongon i; ai martuan muse do nang tuan na timbul, jala na tumimbul sahali pandapotan ni duansa nasida.\n9(5-8) Jala hasurungan ni na sada luat taringot tu saluhutna i: Molo marmulia rajana diida isi ni luat i.\n10(5-9) Manang ise na holong roha di perak, ndang olo marnamahap di perak, jala manang ise na holong roha di hamoraon ndang tagamon gabe parsaulianna. Nang i hata oto do i.\n11(5-10) Molo ganda sinamot, ganda dohot halak na manganhon; tung aha ma parsaulian ni tuan nampunasa i disi, nda holan asal paidaidaon ni matana?\n12(5-11) Renge do modom halak na loja mangula, nang otik, nang godang dipangan; hape balisaon do anggo mata ni halak na mora dibahen pargadombusonna.\n13(5-12) Adong dope huida sadanari jea bolon di hasiangan on: I ma hamoraon na hinomolhomol ni tuan nampunasa bahen hamagoanna sandiri!\n14(5-13) Ai mago do hamoraon sisongon i binahen ni soro ni ari; tung sura adong sada anak tinubuhonna, ndang adong tinggal nanggo apus di bagasan tanganna.\n15(5-14) Ia marsaemara ibana ruar sian butuha ni inana, laos suang songon harorona i muse ibana mulak, ndang adong boanonna agia aha upa ni hangalutonna, anggo tung pola golomgolomon ni tanganna.\n16(5-15) Jea bolon do nang on: Sandok ia songon i ro jolma i, laos songon i ibana laho; tung aha ma parsaulianna sian hasusaanna pagulutgulut alogo?\n17(5-16) Angkup ni luhut ariarina dipasudasuda di bagasan haholomon, godang huhut hasusaanna, sahitsahitna dohot murukmurukna.\n18(5-17) (III.) Ida ma, pangarimpunan ni na denggan naung huida i: Lehet do i mangan minum jolma i jala dipasonang rohana mangihutihut sandok ulaonna hian, na niulana di hasiangan on, saleleng di ngoluna, na nilehon ni Debata tu ibana; ai i do jambarna.\n19(5-18) Angkup ni molo dilehon Debata tu manang ise jolma hamoraon dohot sinamot, diloas huhut ibana mangan dohot mambuat jambarna sian i huhut marlas ni roha di ulaonna, silehonlehon ni Debata do i.\n20(5-19) Ai ndang sadia dipaingotingot rohana angka ari ni ngoluna, ala naung nialusan ni Debata ibana marhite sian las ni rohana i.


Kejadian 49 (TOBA)\nI. Pasupasu panurirangon ni si Jakkob tu angka anakna i 1-27. II. Diulahi martona taringot tu hatatanomna; hamamate ni si Jakkob 28-33.\n1(I.) Dung i dijou si Jakkob ma angka anakna i, ninna ma: Marluhut ma hamu, asa hupaboa tu hamu na masa sogotsogot ni ari tu hamu.\n2Sange ma hamu marpungu, jala tangihon hamu ma, ale angka anak ni si Jakkob! Tangihon hamu ma hata ni si Israel, amamuna i.\n3Ale Ruben, ho do buhabajungku, gogongku jala bungabunga ni hagabeonku, parhasurungan di hamuliaon dohot parhasurungan di gogo nian.\n4Alai songon parbullak ni aek do ho ala ni; ndang be marhasurungan ho, ai dipanaek ho do podoman ni amam, diramuni ho do i uju na pinanaekmi tongon podomanki.\n5Ale Simeon dohot Lepi, angka na martinodohon; sinjata hajungkaton do podangnasida i.\n6Sai unang ma saor rohangku tu tahitahinasida, sai unang sauduran hasahalonku (tondingku) tu parluhutannasida i; ai mangasahon piripirinasida dibunui do angka jolma i, jala ditangkai angka lombu mangasahon jungkat ni rohanasida.\n7Marjea ma muruknasida i, ala mambahen uhum gogo dohot piripirina, ala jorbutna. Saginonku ma nasida tu tongatonga ni pinompar ni Jakkob, jala paserahonku nasida tu tongatonga ni pinompar ni Israel.\n8Ale Juda, ho do tongon sipujion ni angka hahaanggim! Pampe tu tangkuhuk ni angka musum sogot tanganmu, marsomba tu ho do angka anak ni amam.\n9Anak ni singa do si Juda. Manaek binahen ni sorosoro do ho ale anaha! Manggompang do ibana jala dipapodom, songon singa tunggal dohot songon singa boruboru; tung ise ma na hum manunggul ibana?\n10Ndang na meret tungkot harajaon sian si Juda, manang paruhum sian holangkolang ni patna paima ro si Shilo, jala Ibana do ihuthonon ni angka bangso.\n11Tambatonna ma halodena i tu bona ni hau anggur dohot anak ni halodena boruboru tu ranting ni hau anggur na denggan; taptaponna ma ulosna tu anggur, jala tu gota ni hau anggur sampesampena.\n12Rumara sian anggur do matana, jala sumaksak sian susu ia ngingina.\n13Ianggo si Zebulon, di topi laut do ibana maringan, di labuan ni angka parau, marbalokkon Sidon.\n14Ianggo si Isasar halode sipir holiholi do, na manggompang tu holangkolang ni angka parduan.\n15Dung diida denggan do hape pangulonan i jala lomak tano gabe dipaunduk ma abarana laho mamorsan, jadi halak parrodi ma ibana.\n16Ianggo si Dan manguhum bangsona sogot, sobokkon marga ni Israel i sadasada.\n17Doshon ulok di pinggol ni dalan do si Dan sogot, doshon ulok dari tahe di topi ni dalan balobung, mamarguti angka tambihul ni hoda, asa tunggaling tu pudi jolma na mangkunduli.\n18Hatuaonmi do na huhalungunhon, ale Jahowa!\n19Ianggo si Gad onjaron ni sapanggungan parbajo sogot, alai leleonna do nasida muse.\n20Sian si Aser ro sagusagu hataboanna, jala ibana mangalehon sipanganon hasoloan ni raja.\n21Ursa tini na gompis ianggo si Naptali, na mangalehon bagabaga na denggan.\n22Anak ni hau na marparbue ianggo si Josep, anak ni hau na marparbue di topi mual, dijangkit angka rantingna do dorpi.\n23Digitihi angka partembak ibana, jala disiorhon angka sumbia dompak ibana, jala dipaburuburu ibana.\n24Alai sai toltol do anggo siorna i, jala gogo do botohon ni tanganna i, pinargogo ni tangan ni Ulubalang ni si Jakkob, marhitehite goar ni Sipormahan, Partanobatoan ni si Israel.\n25Sian Debata ni amam, sai tumpahanna do ho, jala sian Pargogo na so hatudosan, sai pasupasuonna do ho, marhitehite pasupasu sian banua ginjang, marhitehite pasupasu sian lung, na gistang di toru, marhitehite pasupasu sian bagot panusuan dohot hagabeon ni bortian.\n26Disalpui angka pasupasu ni amam do angka pasupasu ni angka daompung sian na robi sahat ro di partalpahan ni angka dolokdolok sian mulamula; sai songgop ma angka i tu ulu ni si Josep dohot tu sisigatan ni Nasir (na pinillit) ni angka hahaanggina.\n27Tudoshon gompul panoro do ianggo si Benjamin; manganhon sorosoro ibana manogotna i, jala marbagi tabantaban ibana bodarina i.\n28(II.) I ma sude marga ni Israel na sampulu dua i, jala i do na pinaboa ni amanasida tu nasida laho mamasumasu nasida; pulik be do pamasumasuna i laho mamasumasu nasida be.\n29Dung i martona ma ibana, didok ma mandok nasida: Papunguon tu bangsongku nama anggo ahu; tanom hamu ma ahu tu lambung ni angka daompung, tu liang na di hauma ni si Epron, marga Het i.\n30Tu liang na di hauma Makpelah, tondong ni Mamre di tano Kanaan, na tinuhor ni si Abraham rap dohot hauma na sian si Epron, marga Het i, bahen parbandaan hapunjungan.\n31Tusi do tartanom si Abraham dohot si Sarah, jolmana i; tusi do tartanom si Isak dohot si Rebekka, jolmana i; jala tusi do hutanom dohot si Lea.\n32Hauma i dohot liang i na di bagasan, na tinuhor do i sian anak ni si Het.\n33Jadi dung sahat angka tona ni si Jakkob tu angka anakna i, dipapungu ma patna tu podomanna i, jadi tos ma hosana, gabe pinapungu ibana tu bangsona.


Heber 4 | Bibel online |Terjemahan Dunia Baru\nManat ma asa unang adong na so masuk tu ari paradianan ni Debata (1-10)\nAngka poda asa boi masuk tu ari paradianan ni Debata (11-13)\nMangolu do hata ni Debata (12)\nJesus do sintua ni malim na bolon (14-16)\n4 Ala dijanjihon Debata do tu hita, na boi dope hita masuk tu ari paradiananna i, manat ma hita asa unang adong sian hita na so boi masuk tusi. 2 Ai tu hita pe, dibaritahon do barita na uli songon na tu nasida i. Alai ndang songon haporseaon ni halak na manangihon i haporseaon ni nasida, gabe ndang marlapatan barita i di nasida. 3 Alai masuk do hita tu ari paradiananna i, ai tapatudu do haporseaonta. Taringot tu halak na so manangihon i, didok Debata do, “Tarrimas ma Ahu jala marsumpa, ‘Ndang boi nasida masuk tu ari paradiananki,’” nang pe nunga sae sude ulaon ni Debata mulai sian parmulaan ni portibi on.* 4 Ai didok Ibana do di sada ayat taringot tu ari papituhon i, “Maradi ma Debata di ari papituhon sian sude ulaonna.” 5 Jala didok Debata do muse, “Ndang boi nasida masuk tu ari paradiananki.” 6 Angka na parjolo mambege barita na uli i ndang boi masuk tu ari paradianan i, ala mangalo do nasida. Alai adong dope deba na boi masuk tusi. 7 Dung manang na sadia leleng, ditontuhon Debata ma muse ari na digoari “Sadari on” di psalmen ni si Daud, songon naung didok di surat on, “Sadari on, molo dibege hamu soarangku, unang ma pajogal hamu rohamuna.” 8 Ai molo nunga diboan si Josua bangso i masuk tu inganan paradianan i, ndang paboaon ni Debata be taringot tu ari na asing dungkon i. 9 Alani i, adong dope ari paradianan na songon ari sabbat tu naposo ni Debata. 10 Ai manang ise naung masuk tu ari paradianan ni Debata, nunga maradi ibana sian ulaonna sandiri, songon Debata naung maradi sian ulaonna. 11 Alani i, tabahen ma sian nasa gogonta asa boi hita masuk tu ari paradianan i. Asa unang adong sian hita na mangihuthon halak na so mangoloi i. 12 Ai mangolu do hata ni Debata jala marhuaso. Umtajom do i sian podang sidua baba. Boi do i manusuk jala manirang hosa sian daging, sumsum sian holi-holi. Jala boi patuduhon na adong di roha dohot na adong di pingkiranta. 13 Ai ndang adong na tinompa ni Debata na buni sian Ibana. Sude do patar jala bungka di jolo ni Debata na manguhumi hita hombar tu parniulaonta. 14 Ala nunga adong sintua ni malimta na bolon, i ma Jesus Anak ni Debata naung masuk tu surgo, tongtong ma tabaritahon haporseaonta taringot tu ibana. 15 Diantusi sintua ni malimta i do hagaleonta, ai nunga hea ibana manaon sude hasusaan ni jolma, alai ndang mardosa ibana. 16 Alani i, tapajonok ma dirinta tu habangsa ni Debata na patuduhon asi ni roha na mansai balga jala pos ma rohanta martangiang tu Ibana. Dung i tahilala ma asi ni rohana dohot haburjuonna* na mangurupi hita di tingki na tahaporluhon.\n^ Ida surat na di toru na di 1 Petrus 1:20.


III Musa 24 | Alkitab TOBA\n← III Musa 25\nIII Musa 23 →\nAugust 21, 2008 · 13:57\n24:1 Dung i ro muse ma hata ni Jahowa tu si Musa songon on:\n24:2 Dokkon ma halak Israel, asa diboan nasida tu ho miak Jetun na niduda jala na tinapis bahen miak palito, asa tongtong galak palito i.\n24:3 Ingkon di ruar ni rimberimbe na mangolat poti parpadanan i di bagasan undungundung parluhutan hobason ni si Aron palito i olat ni bodari sahat ro di manogotna i di adopan ni Jahowa. I ma aturan na hot salelenglelengna di pinomparmuna i.\n24:4 Alai ingkon di atas parpalitoan sian sere na pita hobasonna tongtong angka palito i di adopan ni Jahowa.\n24:5 Ingkon buatonmu huhut itak na lamot, jala masahanmu ma sian i sampulu dua sagusagu, ganup sagusagu i dua parpuluan.\n24:6 Jala ingkon peakkononmu do i bahen dua timbunan, onomonom sada timbunan di atas meja sian sere na pita di adopan ni Jahowa.\n24:7 Jala ingkon bahenonmu di atas ni ganup timbunan daupa na pita bahen pelean parningotan di roti i, i ma sada pelean api di Jahowa.\n24:8 Ingkon gonop ari Sabbat do i hobasonna tongtong di adopan ni Jahowa sian halak Israel bahen padan salelenglelengna.\n24:9 Jala ingkon jambar ni si Aron dohot angka anakna do i, sipanganonnasida do i di bagasan inganan na badia i, ai i ma apala na badia sahali di ibana sian angka pelean api na tu Jahowa, aturan na hot salelenglelengna do i.\n24:10 Dung i ruar ma anak ni sada boru Israel, alai halak Misir do anggo amana, di tongatonga ni halak Israel; jadi marbadai ma anak ni boru Israel i dohot sahalak Israel di parsaroan.\n24:11 Jadi diinsahi anak ni boru Israel i ma Goar ni Jahowa, laos mamburai ibana. Dung i diboan nasida ma ibana tu jolo ni si Musa; ia goar ni inana i ma si Selomit, boru ni si Dibri sian marga Dan.\n24:12 Dung i dibahen nasida ma ibana tu bagasan hurungan, paima tangkas uhum dabuonnasida hombar tu hata ni Jahowa.\n24:13 Dung i ro ma hata ni Jahowa tu si Musa songon on:\n24:14 Togihon ma halak pamuraii tu balian ni parsaroan i, jala saluhut halak na umbege pamuraionna i, ingkon mangampehon tangannasida tu atas uluna, laos sandok luhutan i mandangguri ibana mate dohot batu.\n24:15 Jala ingkon dohononmu ma tu halak Israel: Manang ise pe na mamburai Debatana, ingkon manginona tu ibana dosana i.\n24:16 Jala manang ise na manginsahi Goar ni Jahowa, ingkon marutang hosa ibana, ingkon sandok luhutan i mandangguri ibana mate dohot batu, nang halak dagang, nang halak isi ni tano i hian, molo tung diinsahi Goar ni Jahowa, ingkon marutang hosa ibana.\n24:17 Manang ise na mangompongi donganna jolma, pola mate, ingkon marutang hosa ibana.\n24:18 Manang ise na mangompongi mate pinahan ni halak na asing, ingkon abulonna do i, pinahan singkat ni pinahan.\n24:19 Manang ise na mamukpuhi donganna jolma, suang songon na binahenna bahenon tu ibana.\n24:20 Bugang abul ni bugang, mata abul ni mata, ipon abul ni ipon; manang sahitsahit dia tahe binahenna tu donganna jolma, ingkon suang songon i bahenon tu ibana.\n24:21 Asa manang ise na mangompongi mate pinahan, ingkon abulonna do i; alai manang ise na mambunu jolma, ingkon marutang hosa ibana.\n24:22 Ingkon sisada uhum di hamu, di halak dagang, suang songon di halak isi ni tano hian; ai Ahu do Jahowa Debatamuna i.\n24:23 Dung i dipatolhas si Musa ma hata i tu halak Israel, jadi ditogihon nasida ma halak panginsahi i ruar tu balian ni parsaroan jala mate ibana didangguri dohot batu. Asa dibahen halak Israel ma songon na tinonahon ni Jahowa tu si Musa.


Yehezkiel 18 (TOBA)\nI. Ingkon manjalo be sogot hombar tu pambahenanna be 1-20. II. Mangolu ma parjahat i, molo dipauba rohana; alai mate do partigor i, molo manjahati muse 21-29. III. Apoapo tu hamubaon ni roha 30-32\n1(I.) Dung i ro muse hata ni Jahowa tu ahu songon on:\n2Ala ni aha umbahen sai pangkeonmuna hata umpama on taringot tu tano Israel mandok: Angka amaama manganhon parbue ni hau anggur na asom, gabe ngiluan ia angka ngingi ni anakna!\n3Songon sintongna mangolu ahu, ninna Tuhan Jahowa, tung na so jadi be pangkeonmuna hata umpama i di Israel.\n4Ida ma, ahu do nampuna saluhut tondi ni jolma, nang tondi ni amaama, nang tondi ni anakna, ahu do nampunasa. Tondi ni manang ise na mardosa, ingkon i do mate.\n5Alai molo gabe partigor manang ise, jala diulahon uhum dohot hatigoran.\n6Ndang mangan tibaltibal ibana di atas ni angka dolok, ndang manaili matana tu angka ganaganaan ni pinompar ni Israel, jala ndang diramuni jolma ni donganna, jala ndang jumonok ibana tu parompuan jumpa diida hasomalanna.\n7Jala ndang dirupa manang ise; gade jinalona i dipaulak do tu parutang, ndang olo ibana mangarampas ugasan na nirampas, rotina dilehon do tu na male, jala diparulosi do na marsaemara.\n8Ndang paurangkon hepeng ibana, jala ndang torbang pambuatna di laba, ditait do tanganna mulak sian hageduhon, uhum hasintongan do dibahen manguhum halak na marsalisi.\n9Diparangehon do angka patikki, jala diradoti angka uhumhu laho mangulahon hasintongan; i ma halak partigor, sai na mangolu do ibana, ninna Tuhan Jahowa.\n10Hape tung sura ditubuhon ibana sada anak siulahon roharoha, na mandurushon mudar, manang diulahon tu donganna nanggo sada sian angka bongka ondeng.\n11Jala ndang diulahon ibana agia aha sian angka parjolo i, tung mangan do ibana di atas ni angka dolok, jala diramuni jolma ni donganna.\n12Tung dirupa do na dangol dohot na parir, jala dirampas do ugasan naung nirampas, jala dipatehon gade ni parutang, jala manaili matana tu angka ganaganaan, huhut mangulahon biasbias ibana.\n13Dipaurangkon hepengna, jala matorbangku pambuatna di laba, tung tagamon mangolu ma ibana? Tung na so jadi mangolu ibana, ala na niulana saluhut biasbias ondeng, ingkon mate ibana! Ingkon manginona tu ibana sogot mudarna!\n14Jala ida ma, tung sura ditubuhon ibana sada anak, na marnida sandok dosa, angka na niula ni amana, diida pe, hape ndang diulahon sisongon i:\n15Ndang mangan tibaltibal ibana di atas ni angka dolok, jala ndang manaili matana tu angka ganaganaan ni pinompar ni Israel, ndang diramuni jolma ni donganna.\n16Ndang dirupa manang ise, jala ndang dipatehon gade jinalona i, jala ndang dirampas ugasan na nirampas, sipanganonna dilehon do tu na male, jala diparulosi do na marsaemara.\n17Dipasurut do tanganna sian na dangol, jala ndang matorbangku pambuatna di anak ni hepeng dohot di laba, diulahon do uhumhu, angka patikku diparangehon do: Ibana ma na so tagamon mate ala ni hajahaton ni amana, ingkon mangolu situtu ibana.\n18Alai anggo amana, ala mangulahon pangarupaon ibana, dirampas do ugasan ni donganna, jala diulahon do na so jadi di tongatonga ni bangsona, ida ma, ingkon mate do ibana di bagasan hajahatonna.\n19Hape anggo hamu mandok: Boasa so manginona tu anakna hajahaton ni amana? Ala na mangulahon uhum dohot hatigoran anak i, saluhut angka patikki diradoti do jala diulahon, tongon tahe ingkon mangolu ibana.\n20Tondi ni manang ise na mardosa, ingkon i do mate! Ndang jadi manginona tu anak hajahaton ni amana, tu ama, pe ndang jadi manginona hajahaton ni anakna. Ingkon songgop sogot hatigoran tu partigor, jala hajahaton tu parjahat.\n21(II.) Alai tung sura ditundalhon roha ni parjahat i saluhut dosana, angka na niulana na sai laon, jala diradoti saluhut angka patikki, jala diulahon uhum dohot hatigoran, tongon do ingkon mangolu ibana, ndang jadi mate.\n22Saluhut hajahaton angka na niulana na sai laon, ndang jadi jujuran tu ibana, hatigoran na niulahonna i do hangoluhononna.\n23Tung tagamon marlomo ni roha ma ahu mida hamatean ni parjahat i, ninna Tuhan Jahowa; nda tagonan nian, molo muba rohana i sian dalanna angka na sai laon, asa mangolu ibana.\n24Alai tung sura ditundalhon halak partigor i hatigoranna i, jala diulahon na so uhum paihutihuthon saluhut biasbias, angka na niula ni parjahat hian laos diula, tung patut ma mangolu ibana? Saluhut hatigoranna angka na niulana na sai laon, ndang be ingoton, ingkon di bagasan panundaliaonna na niulana do ibana mate dohot di bagasan dosana angka naung binahenna i.\n25Hape anggo hamu mandok: Ndang sintong dalan ni Tuhan i! Ua tangihon hamu ma, ale pinompar ni Israel! Tung tarbahen ma so sintong dalanku? Dalanmuna do tahe na so sintong.\n26Ai molo ditundalhon partigor hatigoranna i, jala diulahon na so uhum, gabe mate ibana alani: Ingkon mate di bagasan hajahaton naung niulana do ibana.\n27Alai parjahat i pe, molo tung ditundalhon hajahaton na niulana na sai laon, jala diulahon uhum dohot hatigoran: Pangoluhon tondina ma ibana disi.\n28Laos mananda rohana, jala ditundalhon saluhut hajahaton angka na niulana na sai laon, tongon do ingkon mangolu ibana, ndang jadi mate.\n29Hape ro ma anggo pinompar ni Israel mandok: Ndang sintong dalan ni Tuhan i! Tung tarbahen ma so sintong angka dalanku ale pinompar ni Israel? Dalanmuna i do tahe na so sintong!\n30(III.) Dibahen i ale pinompar ni Israel, uhumonku ma hamu sogot, ganup hombar tu angka dalanna be, ninna Tuhan Jahowa. Sai mulak ma hamu, jala tundalhon hamu ma saluhut hajahatonmuna, asa unang hajahaton i gabe partuktuhan di hamu!\n31Sai reongkon hamu ma sian hamu saluhut pangalaosionmuna, angka naung binahenmuna i, jala ulahon hamu ma di hamu roha na imbaru dohot tondi na imbaru; boasa tung tagonan mate hamu, ale pinompar ni Israel?\n32Ai ndang lomo rohangku mida hamatean ni na mate, ninna Tuhan Jahowa. Antong pauba hamu ma rohamuna, asa mangolu hamu!


Parjamita 4 | Alkitab TOBA\n← Parjamita 5\nParjamita 3 →\n4:1 Dung i huulaki ma patangkashon saluhut pangarupaon, angka na masa di hasiangan on, gabe huida ma iluilu ni halak angka na hona pangarupaon hape ndang adong na mangapuli nasida; jala uhum gogo dibahen tangan ni angka pangarupa tu nasida, hape ndang adong na mangapuli nasida.\n4:2 Jadi huparhatua ma halak angka naung leleng mate, gumodang sian angka na mangolu dope rasirasa nuaeng.\n4:3 Alai martuaan dope sian duansa huetong halak na so dung tubu dope, ala so sanga dope diida pambahenan na jahat, angka na masa di hasiangan on.\n4:4 Dung i huida muse ma saluhut hangaluton dohot hamaloon marhapandean, hape patubu roha na masiiburuan do i. Jea do nang i, jala mangeahi alogo sambing iba disi.\n4:5 Halak na oto mamuhung tanganna duansa, jala dipangan sibukna sandiri.\n4:6 Tagonan do sanggim hasonangan sian sangkatubang hangaluton dohot pangeahion di alogo.\n4:7 Dung i huida muse ma haotoon na masa di hasiangan on.\n4:8 Adong do sada halak punjung, ndang mardongan, anakna so adong, marhahamaranggi pe soada, hape ndang marpansadian ia ulaonna, matana pe ndang olo marnasombu mida hamoraon. Dung i ninna rohana ma: Pasarisari ise tahe ahu umbahen hutaonhon marngalutan, pola raparon tondingku so marnida na denggan? Jea do hape nang i, jala hinamago godang!\n4:9 Tagonan tahe mardongan iba sian na punjung, ala muba dengganna molo rap marsaulihon parbue ni na niulana be.\n4:10 Ai molo tinggang na sada, paheheon ni donganna ma ibana; alai tarjepol situtu ma halak na punjung molo tinggang ibana, ala soadadong donganna pahehehon ibana.\n4:11 Songon i molo rap modom dua halak, masiangoran ma nasida, alai beha ma lasna anggo di halak na punjung?\n4:12 Mura talu gogo anggo punjung sahalak, tupa manahan anggo dua halak nasida maradophon alona, jala tali na tinolu maol do tos.\n4:13 Tagonan do sada dolidoli na pogos jala na bistok sian sada raja naung matua nian hape na oto, na so olo be paingoton.\n4:14 Ai ruar parjolo i sian bagas hurungan laho bangkit raja, nunga marpogos hian ibana tubu di harajaonna.\n4:15 Dung i huida ma luhut halak angka na mardalani di hasiangan on paihutihut dolidoli na paduahon i, na manoluk na parjolo i hian.\n4:16 Tung na so tos do odoran ni sandok bangso, angka na niuluhonna i, alai ndang marlas ni roha mida ibana anggo halak na ro sian pudina. Ai haotoon do nang i jala mangeahi alogo sambing iba disi.\n4:17 Ramoti langkalangkam, molo laho masuk ho tu bagas ni Debata! Ai dumenggan do jumonok iba laho tumangihon hata i, sian pelean pinelehon ni halak na oto, ala so diboto rohana na roa do hape na niulana.


MARKUS 15 - BIBLE & BUKU ENDE ONLINE\n15:1 Manigor dung torang ari, martuptup ma angka sintua ni malim raphon angka panungganei, angka sibotosurat dohot sandok rapot godang i, jadi ditali nasida ma Jesus, mamboan jala pasahathon Ibana tu si Latus.\n15:2 Disungkun si Latus ma Ibana: Atehe, raja ni halak Jahudi do Ho? Jala ninna Jesus ma mangalusi ibana: Songon nidokmi do tutu!\n15:3 Alai godang do dipartuhashon angka sintua ni malim dompak Ibana.\n15:4 Jadi diulahi si Latus ma manungkun Ibana: Ndang alusanmu i? Godangna i dituhashon nasida dompak Ho!\n15:5 Alai ndang dialusi Jesus agia aha, pola longang roha ni si Latus.\n15:6 Alai jumpa ari pesta, somal dipalua tu nasida sada halak na tarhurung, hombar tu na pinangido ni rohanasida.\n15:7 Jadi adong ma sada halak na margoar si Barabas, rap tarhurung dohot angka panggunturi, naung mambunu jolma di na guntur i.\n15:8 Jala nangkok ma na torop i laho mangido, asa dibahen tu nasida songon na somal.\n15:9 Gabe ro ma si Latus mangalusi nasida: Atehe, denggan do rohamuna hupalua tu hamu raja ni halak Jahudi i?\n15:10 Ai diboto, na sian late ni roha do dipasahat angka sintua ni malim Ibana.\n15:11 Alai digintali angka sintua ni malim do natorop i, asa tagonan si Barabas dipalua tu nasida.\n15:12 Jala ninna si Latus ma muse mangalusi nasida: Antong, dia do dipangido rohamu bahenonku tu na ginoarmuna: Raja ni Jahudi?\n15:13 Alai dijouhon nasida ma: Parsilangkon Ibana!\n15:14 Gabe didok si Latus ma mandok nasida: Ai aha do na jat dibahen? Alai lam digogo ma manjouhon: Parsilangkon ma Ibana!\n15:15 Alai naeng mambuat roha ni natorop i do si Latus, jadi dipalua ma si Barabas; alai dipasahat ma anggo Jesus, asa diparsilangkon, dung jolo dilasahi.\n15:16 Dung i ditogihon angka soldadu i ma Ibana tu emper paruhuman i (i ma Pretorion), jadi tusi ma dijou sude na sahorong i.\n15:17 Baju dapdap ma disolukkon nasida tu dagingna, didandani ma sungsang duri bahen tumpalna.\n15:18 Dung i tole ma nasida mangkormat Ibana, dipandok ma: Tabi ma di Ho, raja ni Jahudi!\n15:19 Laos dipasakkon nasida tolong tu uluna, ditijuri do Ibana jala dilompit ma totnasida, laho sumomba Ibana.\n15:20 Asa dung dileai nasida Ibana, ditanggal ma muse baju dapdap i sian dagingna, disolukkon ma tu Ibana angka abitna hian. Dung i ditogu ma Ibana tu balian, laho mamajalhon.\n15:21 Mamolus do sian i sahalak na ro sian ladangna, si Simon na sian luat Kirene, ama ni si Aleksander dohot si Rupus; i ma digogoi nasida, asa diporsan hau na pinarsilang siporsanon ni Jesus hian.\n15:22 Jadi diboan nasida ma Ibana tu Golgata (lapatanna: Partangkurahan).\n15:23 Dilehon nasida ma tu Ibana anggur na marsaor mir, alai ndang dijalo.\n15:24 Diparsilangkon nasida do Ibana, jadi dibagi ma angka abitna; tondung do dibahen laho pasagihonsa.\n15:25 Di pungkul sia do diparsilangkon nasida Ibana.\n15:26 Jala disurathon nasida do tu ginjangna surat parsalaanna: Raja ni Jahudi!\n15:27 Rap dohot Ibana diparsilangkon nasida dua panamun, sada di siamunna, sada di hambirangna.\n15:28 Gabe jumpang ma na nidok ni Surat i: “Tarrajum do Ibana tu halak parjahat.”\n15:29 Jadi diinsahi angka pamolus i ma Ibana, diupirhon be ma ulunasida huhut dipandok: Pe Ho, na mangalohai bagas joro i jala na pajongjongkonsa di bagasan tolu ari!\n15:30 Palua dirim jala mijur ma Ho sian hau na pinarsilang i!\n15:31 Suman tusi do panginsahion ni angka sintua ni malim rap dohot angka sibotosurat, angka na masipandohan: Na leban dipalua, ia dirina so tarpaluasa.\n15:32 Ho, Kristus, raja ni Israel! Mijur ma Ho antong sian hau na pinarsilang i, asa huida hami i jala porsea! Manginsahi do nang donganna tarsilang.\n15:33 Alai di hos ni ari songgop ma na holom tu liat tano i, sahat ro di pungkul tolu.\n15:34 Jadi di pungkul tolu i, marsoara na balga ma Jesus manjouhon: Ale Debatangku, Debatangku, boasa tadingkononmu Ahu (Eloi Eloi, lama sabakhtani)!\n15:35 Jadi adong ma deba na jongjong disi na umbegesa, gabe didok ma: Si Elia do jinouna i!\n15:36 Alai marlojong ma sahalak manornophon limut tu asom, dilohothon ma i tu tolong laho painum Ibana, huhut ma didok: Antong, taida ma, manang na ro si Elia paijurhon Ibana!\n15:37 Dung i marsoara na gogo ma Jesus, laos tos ma hosana.\n15:38 Jadi maribak bola dua ma hirehire na di bagas joro i, sian ginjang tu toru.\n15:39 Dung diida letnan na mangadopi Ibana, songon i hape parmatena, gabe didok ma: Na tutu do Anak ni Debata Halak on!\n15:40 Manatapnatap do sian na dao deba inaina, songon si Maria Magdalena, si Maria ni si Jakobus na umposo, angkup ni i ina ni si Josep dohot si Salome.\n15:41 Diihuthon nasida do Ibana laho mangkobasi, uju di Galilea dope Ibana; dungkon ni i lan dope angka na asing, na rap nangkok dohot Ibana tu Jerusalem.\n15:42 Jadi dung bot ari, di ari parhobasan i, i ma patujolo ni ari Sabbat,\n15:43 ro ma si Josep sian Arimatea, na masuk rapot godang, halak na sangap na maimaima di harajaon ni Debata; dipatomos ma rohana laho bongot tu jolo ni si Latus, mangido bangke ni Jesus.\n15:44 Jadi longang ma roha ni si Latus, ala naung mate; gabe dijou ma letnan i, disungkun ma ibana, manang naung leleng mate.\n15:45 Asa dung ditangkasi i sian letnan i, dipasahat ma bangke i tu si Josep.\n15:46 Dituhor si Josep ma dagangan, dipaijur ma Ibana, dibaluti ma tu dagangan i, dipeakkon ma bangke i tu tanoman sada na niliang tu bagasan batu; dung i digulang ma sada batu tu baba pintu ni tanoman i.\n15:47 Dipanotnoti si Maria Magdalena dohot si Maria ni si Josep ma, manang na tu dia Ibana dipeakkon.


51 Kolosse | Alkitab TOBA\nCategory Archives: 51 Kolosse\nAugust 14, 2008 · 19:50\n1:1 Ahu surat ni si Paulus, apostel ni Kristus Jesus, sian lomo ni roha ni Debata, dohot Timoteus, dongan i,\n1:2 mandapothon angka na badia na di Kolosse, angka dongan na porsea, na di bagasan Kristus: Asi ni roha ma di hamu dohot dame sian Debata, Amanta i!\n1:3 Mandok mauliate do hami, laho tumangiangkon hamu tongtong tu Debata, Ama ni Tuhanta Jesus Kristus.\n1:4 Ai hubege hami do barita ni haporseaonmuna di Kristus Jesus, nang holong ni rohamuna mida saluhut na badia,\n1:5 ala ni sihirimon i, naung diparade di hamu di banua ginjang i; nunga dibege hamu hian i marhitehite hata hasintongan i, i ma barita na uli i.\n1:6 I ma naung sahat, nang tu hamu, nang tu liat portibi on; na marparbue do i jala lam ganda, suang songon na di hamu, olat ni dung dibege jala ditanda hamu asi ni roha ni Debata di bagasan hasintongan.\n1:7 Songon i do diguruhon hamu sian si Epapras, dongan saulaon i, na hinaholongan; ai parhalado ni Kristus na haposan do ibana humongkop hamu.\n1:8 Laos ibana do pajojorhon tu hami holong ni rohamuna di bagasan tondi.\n1:9 Dibahen i, dung hubege hami i, ndang mansohot nang hami tumangiangkon hamu, jala mangido, asa digohi di hamu pantas ni roha, mananda lomo ni rohana, marhitehite nasa hapistaran dohot habisuhon partondion,\n1:10 asa marparange na tama di Tuhan i hamu, gabe halomoan situtu jala marparbuehon nasa ulaon na denggan;\n1:11 laos ganda di hamu panandaon di Debata, gabe margogo situtu hamu hombar tu gogo ni hasangaponna i, mangkorhon nasa habengeton dohot lambas ni roha, mardongan las ni roha.\n1:12 Mandok mauliate ma hamu di Ama i, naung patauhon hamu, manjalo tohap na di bagasan hatiuron i, siteanon ni angka na badia i!\n1:13 Ai nunga diroro hita sian gomgoman haholomon i, jala dipaunsat hita tubagasan harajaon ni Anak, haholongan ni rohana.\n1:14 Di bagasan Ibana do adong di hita haluaon i, i ma hasesaan ni angka dosa.\n1:15 Ibana do suman ni Debata na so tarida i; na parjolo tubu sian nasa na tinompa.\n1:16 Ai marhite sian Ibana do ditompa saluhutna, na di banua ginjang dohot na di tano on, na tarida dohot na so tarida i, angka habangsa, angka harajaon, angka gomgoman, angka parhuasoon; saluhutna i do ditompa marhitehite Ibana, jala marhapatean tu Ibana.\n1:17 Jala di jolo ni saluhutna do Ibana, jala saluhutna i do hot di bagasan Ibana.\n1:18 Ibana do ulu ni daging i, i ma huria i. Ibana do parmulaan, naung parjolo tubu sian angka na mate, asa Ibana parjolo di na saluhutna.\n1:19 Ai ditontuhon Debata do, naeng ma maringanan di bagasan Ibana sandok hagogokna i!\n1:20 Laos marhite sian Ibana do padengganonna tu dirina saluhutna i, nang angka na di tano, nang angka na di banua ginjang, dung dipatupa dame marhitehite mudar na sian silangna i, marhitehite Ibana.\n1:21 Dohot do hamu, angka na holang najolo jala parroha musu marhitehite angka ulaon hajahaton,\n1:22 dipadenggan Ibana nuaeng marhitehite daging hajolmaonna i, di na mate i Ibana, laho pajongjongkon hamu badia jala so hasurahan jala so sipinsangon, maradophon Ibana.\n1:23 Asal ma mian hamu ojak jala hot di bagasan haporseaon, jala so olo meret sian pangkirimon, na binegemuna di barita na uli, na binaritahon tu saluhut na tinompa, na ditoru ni langit Ahu, Paulus, gabe parhalado ni i.\n1:24 Las do rohangku nuaeng di angka haporsuhonku na humongkop hamu, jala marhite sian dagingku hugoki na hurang dope di angka na tinaon ni Kristus, humongkop dagingna, i ma huria i.\n1:25 Naung gabe parhalado ni i do ahu, hombar tu pangaradotion ni Debata, na pinasahatna tu ahu, i ma na manggohi hata ni Debata nang di hamu.\n1:26 I ma hahomion, na buni najolo sian mula ni mulana, marsundutsundut; alai nuaeng dipapatar do tu angka na badiana.\n1:27 Ai tu nasida do naeng pabotohonon ni Debata surung ni hamuliaon ni hahomion on, di tongatonga ni angka parbegu; i ma: Kristus di bagasan hamu, sihorhon pangkirimon di hasangapon.\n1:28 Ibana do hubaritahon hami; hupaingot jala huajari hami nasa jolma di nasa habisuhon, laho pajongjong ganup jolma rimpas di bagasan Kristus.\n1:29 I do huhalojahon mardongan parungkilon, marguru tu hagogoonna, na gogo situtu mangkorhon di bagasan ahu.\nFiled under 2 Padan Na Imbaru, 51 Kolosse\nTagged as Kolosse\n2:1 Alai dipangido rohangku, naeng ma botoonmuna balga ni parungkilonku humongkop hamu, nang humongkop dongan na di Laodikea, ro di sasude, na so sanga marnida bohingku sandiri.\n2:2 Ai naeng ma tarapul rohanasida, pinadomu ni holong ni roha, asa sandok mamora nasida di pangantusion na gomos, gabe ditanda hahomion ni Debata, i ma Kristus i.\n2:3 Di bagasan Ibana do buni saluhut habisuhon dohot parbinotoan na arta.\n2:4 Umbahen hudok songon i, asa unang dihatahatai deba hamu marhitehite malomalo ni pangkuling.\n2:5 Ai padaodao pe isara di pardagingon, naung rap dohot hamu do ahu di partondion, marlas ni roha mamereng turena na di hamu, ro di hot ni haporseaonmuna di Kristus.\n2:6 Onpe, songon panjangkonmuna di Kristus Jesus, Tuhan i, songon i ma hamu marparange di bagasan Ibana!\n2:7 Gabe marurat jala pinauliuli ma hamu di bagasan Ibana, togu marhaporseaon, hombar tu na niajarhon tu hamuna; lumobi ma hamu marroha mauliate!\n2:8 Jaga ma hamu, so tung diago deba hamu marhitehite hata bisukbisuk dohot hata lensem na so marimpola, hombar tu tonatona ni jolma, mangihuthon sisiasia ni hasiangan on, ndada mangihuthon Kristus.\n2:9 Ai di bagasan Ibana do maringanan sandok gok ni hadebataon marrupahon daging.\n2:10 Di bagasan Ibana sahat nang tu hamu hagogokna i; Ibana do ulu ni nasa hamuliaon dohot panggomgomion.\n2:11 Laos di bagasan Ibana do hamu tarsunat, ndada binahen ni tangan, laho mananggal pamatang na mardaging on, binahen ni parsunaton na sian Kristus, i do.\n2:12 Ai rap tartanom do hamu dohot Ibana, di na tardidi i hamu; laos di bagasan Ibana do rap hamu dipahehe, di na gabe porsea hamu di hagogoon ni Debata, na pahehehon Ibana sian angka na mate.\n2:13 Asa hamu, naung mate di bagasan angka pangalaosion dohot di bagasan sibuk na so tarsunat i, raphon Ibana do hamu dipahehe, di na sinesana i nasa pangalaosionta.\n2:14 Disesa do surat tangan i na dompak hita, i ma angka patik na maralohon hita; dipadao do i, dilohothon tu silang i.\n2:15 Dipupusi do angka hamuliaon dohot panggomgomion, patar do dipatotondurhon nasida, dipaebangkon do nasida na talu i.\n2:16 Onpe, unang ma diuhumi halak hamu siala sipanganon manang siinumon, manang siala pesta, manang poltak ni bulan, manang ala ni ari Sabbat pe.\n2:17 Halinu ni angka na naeng ro do i; alai Kristus i do nampuna badan.\n2:18 Tung unang ma hamu dilesanlesani halak, na giot paulaula na serep jala sumomba angka surusuruan, ditengatengahon do na niidana di bagasan tondina, pinaburnang ni roharoha ni dagingna.\n2:19 Alai ndang diparsigantungi Ulu i, ai sian I lam magodang, marguru tu Debata, sandok pamatang i, na niurupan jala pinadomudomu ni angka urat dohot ihotihot.\n2:20 Anggo naung rap dohot Kristus i hamu mate taringot tu sisiasia ni hasiangan on; boasa ma olo hamu paksaon songon halak na mangolu di hasiangan on:\n2:21 Unang jama on! Unang pangan on! Unang tiop on!\n2:22 Sipangkeon jala sipasudaon do i sasudena. Angka patik dohot podapoda ni jolma sambing do angka i.\n2:23 Na songon habistohon do i idaon, na paburjuburjuhon jala na paserepserephon diri, na mangaluntei daging; alai ndang marguna mangalo roha na pasombuhon sibuk.\n3:1 Asa molo naung rap hamu dipahehe dohot Kristus, jalahi hamu ma angka na di ginjang; ai disi do Kristus, hundul di siamun ni Debata.\n3:2 Angka na di ginjang i ma parrohahon hamu, unang ma angka na di tano on!\n3:3 Ai nunga mate hamu, jala buni do ngolumuna raphon Kristus di bagasan Debata.\n3:4 Alai ia dung gabe patar sogot Kristus, hangoluanta i, disi ma gabe patar nang hamu raphon Ibana di bagasan hasangapon.\n3:5 Antong, bunu hamu ma ruasmuna, angka na di tano on: parmainanon, hahodaron, riting ni roha, hisaphisap na roa, ro di pangahution, i ma pardebataon na leban.\n3:6 Ala ni angka i do lalu rimas ni Debata.\n3:7 Diulahon hamu do angka i najolo, tagan di bagasan i ngolumuna.\n3:8 Alai anggo nuaeng, bolongkon hamu ma saluhutna i: Rimas, muruk, hajahaton, panginsahion hata barangsi sian pamanganmuna!\n3:9 Unang ma masigabusan hamu, ai nunga ditanggal hamu jolma na buruk i rap dohot angka parulaonna,\n3:10 jala nunga disolukkon hamu na imbaru i, na pinaimbaru, asa tandaonna rupa ni na tumompa ibana.\n3:11 Ndang mardiaimbar disi Junani manang Jahudi, na marsunat manang na so marsunat, bangso na leban manang bangso na so maju dope, hatoban manang anak mata; Kristus i do tahe saluhutna jala di bagasan saluhutna.\n3:12 Onpe, hamu angka naung pinillit ni Debata, angka na badia jala hinaholongan, solukkon hamu ma parasirohaon situtu, habasaron, haserepon, lambok dohot lambas ni roha!\n3:13 Masipauneunean jala masisesaan dosa ma hamu, jumpa marpangkurangi na sada dompak donganna; songon panesa ni Kristus di hamu, songon i ma nang hamu!\n3:14 Alai diginjang ni saluhutna i: I ma haholongon ni roha i; ai i do rahutrahut ni nasa harimpason.\n3:15 Jala dame ni Kristus i ma mangarajai di bagasan rohamuna, ai tusi do hamu dijou di bagasan sada daging. Gabe parroha mauliate ma hamu!\n3:16 Gugun ma hata ni Kristus maringanan di tongatongamuna; mardongan sandok hapistaran ma hamu masiajaran jala masipaingotan marhitehite angka ende psalmen, endeende pujipujian dohot ende partondion; endehon hamu ma Debata di bagasan rohamuna marroha hamauliateon!\n3:17 Jala na siulaon, manang di hata, manang di pambahenan, saluhutna i ma marhitehite Goar ni Tuhan Jesus, huhut mandok mauliate tu Debata Ama marhitehite Ibana.\n3:18 Hamu angka parompuan, oloi hamu ma hata ni hamulianmuna be, songon na tama di roha ni Tuhan i.\n3:19 Hamu angka baoa, haholongi hamu ma pardihutamuna be, jala unang ma jungking hamu maradophon nasida!\n3:20 Hamu angka dakdanak, sandok pangoloi ma hamu di natorasmuna, ai i do dihalomohon Tuhan i!\n3:21 Hamu angka amaama, unang gintali hamu angka anakkonmuna, asa unang mandele!\n3:22 Hamu angka anak somang, oloi hamu ma angka indukmuna na di tano on di na saluhutna; unang ma pangoloi di mata hamu, songon na mambuat roha ni jolma, marbulus ni roha ma, sian biar ni roha mida Tuhan i!\n3:23 Sian rohamuna ma ula hamu nasa sibahenonmuna; songon na tu Tuhan i, ndada tu jolma!\n3:24 Ingot hamu ma: Sian Tuhan i do jaloonmuna siteanon i, balos ni i Tuhan Kristus i ma oloi hamu!\n3:25 Ai na mangulahon hageduhon, porsanonna do na niulana i, so adong masa parnidanidaon di bohi.\nAugust 14, 2008 · 19:49\n4:1 Hamu angka induk, lehon hamu ma na tigor jala na tama tu angka anak somang; ingot hamu: Adong do Tuhan nang di hamu di banua ginjang i!\n4:2 Manongtong ma hamu martangiang; dungo ma hamu disi, huhut mandok mauliate!\n4:3 Tangiangkon hamu nang hami, asa dilehon Debata di hami pintu na ungkap di hata i, mangkatahon hahomion ni Kristus; ala ni i do, umbahen na tarihot ahu,\n4:4 asa hupapatar i songon na tama pangkatahonku.\n4:5 Marpantas ni roha ma hamu marparange maradophon angka na di balian; parhaseang hamu ma tingki!\n4:6 Sai tong ma lambok hatamuna, songon na siniraan, asa botoonmuna alus na patut tu ganup jolma.\n4:7 Pabotohonon ni Tikikus do tu hamu nasa na masa di ahu; ibana do dongan na hinaholongan jala parhalado haposan jala dongan pangula di bagasan Tuhan i.\n4:8 Alas ni on do, umbahen na husuru ibana tu hamu, asa diboto hamu na masa di hami, jala asa diapul rohamuna,\n4:9 rap dohot si Onesimus, dongan haposan, haholongan i, na sian hamu on; pabotohononnasida do tu hamu nasa na masa di hami.\n4:10 Manongos tabi tu hamu: Aristarkus donganku tarhurung, dohot Markus, ibebere ni Barnabas; nunga dijalo hamu hata taringot tu ibana; anggo ro ibana tu hamu on, jangkon hamu on, jangkon hamu ma ibana!\n4:11 Songon i Jesus, na margoar Titius Justus; holan nasida do Jahudi hian, donganku pangula di harajaon ni Debata, angka na gabe apulapul di ahu.\n4:12 Manongos tabi tu hamu Epapras na sian hamu on, naposo ni Kristus Jesus; na tongtong do ibana marungkil tumangiangkon hamu, asa jongjong hamu rimpas jala margomos ni roha situtu di nasa na hinalomohon ni Debata.\n4:13 Ahu do saksina di godang ni na hinalojahonna i humongkop hamu dohot humongkop angka dongan na di Laodikea, nang na di Hierapolis.\n4:14 Manongos tabi tu hamu pandaoni Lukas, haholongan i, dohot si Demas.\n4:15 Dok hamu ma tabi tu angka dongan na di Laodikea, songon i tu Nimpa, ro di huria na marpungu di jabuna.\n4:16 Jala ia dung dijaha surat on di hamu, sarihon hamu ma, asa dijaha i nang di huria Laodikea; jala naeng ma jahaonmuna nang surat na tu Laodikea i!\n4:17 Dok ma tu si Arhippus: Jaga ho di tohonan, na jinalom di bagasan Tuhan i, laho mangaradotisa!\n4:18 On ma tabingku sian ahu, Paulus, na sinurat ni tanganku. Ingot hamu ahu na tarrante i! Didongani asi ni roha i ma hamu!


Imamat 1 (TOBA)\nI. Harentaon taringot tu angka pelean situtungon sian lombu 1-9. II. Sian birubiru dohot hambing 10-13. III. Sian anduhur 14-17.\n1(I.) Dung i dijou Jahowa ma si Musa jala ro ma hata ni Jahowa tu ibana sian undungundung parluhutan i songon on:\n2Paboa ma tu halak Israel jala dok ma tu nasida: Tung sura adong sada jolma sian hamu na naeng mamelehon sada pelean tu Jahowa, ingkon sian pinahan do, sian lombu manang sian birubiru pelehononmuna peleanmuna i.\n3Tung sura sada pelean situtungon naeng pelehononna sian lombu, ingkon jonggi na so marlindang pelehononna, ingkon boanonna do i sahat tu pintu ni undungundung parluhutan i, asa jumpangan asi ni roha ibana di adopan ni Jahowa.\n4Dung i ampehononna ma tanganna tu ulu ni pelean situtungon i, asa dapotan asi ni roha ibana bahen pardengganan di ibana.\n5Dung i potongonna ma lombu naposo i di adopan ni Jahowa; jala ingkon boanon ni angka malim, angka anak ni Aron ma mudar i jala pispishononna mudar i tu langgatan i humaliang, na di jolo ni pintu ni undungundung parluhutan i.\n6Dung i bobakanna ma pelean situtungon i, laos disahei ma i marponggolponggol.\n7Dung i mangopan api ma angka anak ni malim Aron di atas langgatan i, jala diampehon soban tu atas api i.\n8Dung i ingkon jojor ampehonon ni angka anak ni Aron, angka malim i ma angka ponggolponggolna, uluna dohot pultahanna tu atas soban dohot api na di atas ni langgatan i.\n9Alai anggo raoanna dohot bitisna ingkon burianna di bagasan aek, dung i tutungon ni malim i ma saluhutna i di atas langgatan i bahen pelean situtungon, bahen pelean api, bahen uap na hushus di Jahowa.\n10(II.) Tung sura naeng pelehononna sada pelean situtungon sian pinahan na metmet, sian anak ni birubiru manang sian hambing, ingkon tunggal na so martihas do pelehononna.\n11Ingkon potongonna do i di adopan ni Jahowa, di lambung ni langgatan tungkan utara; jala ingkon pispishonon ni angka anak ni si Aron, angka malim i ma mudarna tu langgatan i humaliang.\n12Dung i ingkon saheanna do i marponggolponggol jala sirangonna uluna dohot pultahanna, jala ingkon jojor do i ampehonon ni malim tu atas soban dohot api na di atas ni langgatan i.\n13Alai anggo raoanna dohot bitisna ingkon burianna di bagasan aek, dung i ingkon pelehonon ni malim saluhutna i jala tutungonna di atas langgatan bahen pelean situtungon, i ma pelean api, uap na hushus di Jahowa.\n14(III.) Alai tung sura naeng pelehononna sada pelean situtungon di Jahowa sian pidong, ingkon pelehononna do i sian anduhur tabu manang sian anak ni darapati.\n15Ingkon boanon ni malim do i tu langgatan i, jala pulosonna uluna laos tutungonna do i di atas langgatan i jala patirisonna mudarna tu dorpi ni langgatan i.\n16Alai padaoonna do anggo buriranna, imputna jala timpalhononna do i tu lambung ni langgatan tungkan habinsaran, tu partangkalan i.\n17Dung i saheonna ma i di pamungkurina, alai ndang jadi ponggolhononna, dung i tutungon ni malim ma i di atas langgatan tu hau na di atas api bahen pelean situtungon, i ma pelean api, uap na hushus di Jahowa.


JESAYA 30 - BIBLE & BUKU ENDE ONLINE\n30:1 Marjea ma anak angka na marbalik ninna Jahowa, angka na mambahen tahi so marhite sian ahu, jala mambahen janji so marhite sian tondingku, asa pagukguk dosa tu dosa.\n30:2 Angka na laho tuat tu Misir, hape ndang jolo marpanungkun tu pamanganku, naeng marhara tu hagogoon ni Firaun, jala marhaporusan tu linggom ni Misir.\n30:3 Hape ingkon gabe haurahonmuna do hagogoon ni Firaun jala gabe haelesonmuna do haporusan tu linggom ni Misir.\n30:4 Ai sahat tu Zoan angka rajanasida, jala tolhas ro di Hanes angka suruannasida.\n30:5 Saluhut do nasida tarurak ala ni bangso na so marguna di nasida, na so marpanumpahion manang marguna, ai gabe haurahon do i dohot haeleson.\n30:6 Uhum madabu tu angka pinahan ni tano pardangsina: Di tano hagogotan dohot hasosahan, haroroan ni singa boruboru dohot jantan, haroroan ni libe dohot naga na habang ditaruhon nasida di atas tanggurung ni halode artanasida, jala di atas tanggurung na bungkuk ni unto sinamotnasida tu sada bangso na so marguna.\n30:7 Ai alogo sambing do panumpahion ni Misir, dibahen i hugoar do i: Rahab, hape sai so do nasida.\n30:8 Antong ro ma ho, uhirhon ma i tu sada batu di jolonasida jala surathon ma i tu bagasan sada buku, asa tongtong dipeop tu ari sogot ro di salelenglelengna.\n30:9 Ai bangso na tangkang do nasida, angka anak pargabus, angka anak na so olo manangihon patik ni Jahowa.\n30:10 Angka na mandok tu halak paralatan: Unang hamu maralatan! Dohot tu angka panurirang: Unang surirangkon hamu tu hami hasintongan! Lomo ni rohanami ma tagonan paboa hamu, jala angka sipaotooto surirangkon hamu.\n30:11 Manginsurut ma hamu sian dalan i, manimbil ma hamu sian dalan na bolon, padao hamu ma sian jolonami ibana na badia ni Israel.\n30:12 Dibahen i songon on do hata ni na badia ni Israel: Ala dibolongkon hata on, jala marhaposan hamu tu pangarupaon dohot tu panimbilon jala marpangunsandean tusi.\n30:13 Dibahen i hajahaton on gabe doshon rigatrigat na gistang di hamu, nunga pola duruk di dorpi na timbo, ganup tongkin do ibana panagamnagamon di hatotompasna.\n30:14 Jala taporanna nasida, songon hatatapor ni hudon tano, na tinaporan so maralangalang, ndang adong jumpang sian taportaporna i tau ngarngar pangalapan gara ni api sian tataring, manang manahui aek sian sumur.\n30:15 Ai songon on do hata ni Tuhan Jahowa, na badia ni Israel! Marhitehite hamulakon dohot hahohomon jumpangan hatuaon hamu; marhitehite hasabamon dohot marhitehite nalom ni roha maruli hagogoon hamu. Alai ndang olo hamu.\n30:16 Lam didok hamu do: Ndangana, tagonan hami mangkunduli hoda laho maporus, dibahen i ingkon maporus hamu tutu; tagonan hami marsihundul tu na doras mardalan, dibahen i lam marenjak ma halak na mangalele hamu.\n30:17 Saribu halak sian hamu maporus maradophon ogaoga ni sada halak, maradophon ogaoga ni na lima halak maporus do hamu sude paima pasipasimuna, songon hau na rimpur di punsu ni dolok, jala songon tonggol di robean.\n30:18 Dibahen i sai maimaima Jahowa, naeng marpangulahi rohana tu hamu; laos alani borhat ibana asa asianna hamu, ai Jahowa do Debata ni uhum. Martua ma sude na mangkaposi ibana.\n30:19 Ho ale bangso na maringan di Sion, di Jerusalem, na so tupa be tama tangis hamu! Asi ma rohana di ho, disi begeonna soara ni angguhanggukmu, alusanna ma ho.\n30:20 Jala nang dilehon Tuhan i tu hamu roti hagogotan dohot aek pangarupaon, alai ndang be martabuni anggo angka gurum, idaon ni matam ma tongtong angka gurami.\n30:21 Jala apala pinggolmu umbege hata ni na mandok sian pudim: On do dalan i, i ma dalan i! Unang manimbil hamu tu siamun manang tu hambirang!\n30:22 Jadi ramunanmuna ma disi ganaganaanmu angka na nilampis dohot perak, ro di ulos angka na marhadohoan, gombaranmu na tinompa sian sere pe, sirsirhononmu ma angka i songon napu, misir ma ho, i ma dohononmu tu ibana.\n30:23 Jadi ibana ma mangalehon udan tu bonim naung sinaburhonmu tu haumam, dohot roti gogo ni hauma i, togong ma i huhut marmiak bahenonna, manjampal ma ia pinahanmu di ari na sasada i di panjampalan na bidang.\n30:24 Tole angka jonggi dohot halode, angka na maninggalai tano i, panganonna ma gagaton na togong saor sira, naung sinege marhitehite durungdurung dohot anduri.\n30:25 Jadi adong ma di atas ni saluhut dolok angka na timbo dohot rahisrahis na hinsat, angka sunge angka halian aek di ari tongtangan godang, molo marumpak angka palaspalas.\n30:26 Jadi tiur ni bulan ma disi songon tiur ni mata ni ari, jala silompit pitu hali ganda tiur ni mata ni ari i, doshon hatiuron ni pitu ari tahe, di ari uju liliton ni Jahowa bugang ni bangsona, jala pamalumonna holiholi na magas binahen ni paminsangna?\n30:27 Ida ma, ro ma goar ni Jahowa sian na dao, marsigorgor ia rimasna, martimpul ma timus i, ia bibir ni pamanganna gok rimas na marpiarpiar, jala dilanai doshon api na mandilatdilati do.\n30:28 Jala hosana doshon aek magodang tolhas ro di rungkung, mamiari angka bangso parbegu marhitehite anduri hasiapon, jala kokang haliluon ampe tu osangosang ni angka bangso.\n30:29 Alai anggo di hamu masa ende pujipujian songon uju di borngin parhontasan tu pesta dohot halalas ni roha songon halak na martulila laho manopot dolok ni Jahowa, tu dolok batu ni Israel.\n30:30 Alai patubegehonon ni Jahowa ma soarana na marmulia i jala pataridahononna tanganna na mangondam marhitehite parpiar ni muruk dohot jilam ni api na maniaphon marhitehite aek na sumar, udan tipotipo dohot batu ambolas.\n30:31 Ai tarsonggot ma Assur maradophon soara ni Jahowa, na mangalipat ibana marhitehite tungkot.\n30:32 Jala nasa pamolusan ni tungkot paminsangon i sipasonggopon ni Jahowa tu ibana, masa do i marhitehite pamaluon hasarhasar dohot hasapi dohot marhitehite angka hamusuon na sobu aloonna ibana.\n30:33 Ai nunga tibu hian diparade pamurunan i di nasida dohot di rajai dipadiri, bagas jala lambas do i dibahen; godang situtu do api dohot hau di pamurunanna i, na pinagalak ni hosa ni Jahowa, doshon sunge barerang do godangna.\nLabel: Alkitab Bahasa Batak, JESAYA, Padan Na Robi


Josua 21 | Alkitab TOBA\n← Josua 22\nJosua 20 →\nAugust 21, 2008 · 12:38\n21:1 Dung i ro ma angka induk ni halak Lepi marompuompu mandapothon malim Eleasar dohot si Josua, anak ni si Nun, mandapothon dohot angka induk ni halak Israel marmargamarga.\n21:2 Angka didok ma tu nasida di Silo di tano Kanaan songon on: Nunga martona hian Jahowa marhite sian si Musa, lehonon tu hami angka huta bahen inganan ro di upa parikna bahen panjampalan di pinahannami.\n21:3 Jadi dilehon halak Israel ma tu halak Lepi sian partaliannasida hombar tu tona ni Jahowa, angka huta on ro di upa parikna.\n21:4 Dung i ruar ma rujiruji di pinompar ni si Kohat, gabe maruli angka anak ni malim Aron sian halak Lepi: Sian marga Juda dohot sian marga Simeon dohot sian marga Benjamin marhite sian rujiruji sampulu tolu huta.\n21:5 Pinompar ni si Kohat angka na asing i maruli sian pinompar ni marga Epraim dohot sian marga Dan dohot sian satonga marga Manasse marhite sian rujiruji sampulu huta.\n21:6 Ia pinompar ni si Gerson maruli sian pinompar ni marga Isasar dohot sian marga Aser dohot sian marga Naptali dohot satonga marga Manasse di Basan marhite sian rujiruji sampulu tolu huta.\n21:7 Ia pinompar ni si Merari marsuhusuhu maruli sian marga Ruben dohot sian marga Gad dohot sian marga Zebulon sampulu dua huta.\n21:8 Songon i ma pangalehon ni halak Israel tu halak Lepi di angka huta i ro di upa parikna marhite sian rujiruji, hombar tu na tinonahon ni Jahowa tu si Musa.\n21:9 Jadi dilehon nasida ma sian marga Juda dohot sian marga Simeon angka huta on, angka na targoar be.\n21:10 Jadi maruli ma pinompar ni si Aron sian pinompar ni si Kohat marsuhusuhu, sian halak Lepi, ai di nasida di rujiruji parjolo.\n21:11 Jadi dilehon ma tu nasida huta Arba, ama ni si Anok, i ma Hebron di dolok Juda ro di upa parikna humaliang.\n21:12 Alai anggo golat ni huta i ro di sosorna tu si Kaleb, anak ni si Jepune do dilehon bahen partalianna.\n21:13 Ia tu pinompar ni malim Aron dilehon nasida Hebron, huta haporusan ni sibunu jolma ro di upa parikna dohot Libna ro di upa parikna.\n21:14 Nang Jatir ro di upa parikna dohot Estemo ro di upa parikna.\n21:15 Nang Holon ro di upa parikna dohot Debir ro di upa parikna.\n21:16 Nang Ain ro di upa parikna dohot Jutta ro di upa parikna dohot Betsemes ro di upa parikna; sia huta do i sian marga na dua i.\n21:17 Ia sian marga Benjamin: Gibeon ro di upa parikna, Geba ro di upa parikna.\n21:18 Anatot ro di upa parikna dohot Almon ro di upa parikna, opat huta do i.\n21:19 Luhutna huta ni angka malim, pinompar ni si Aron, sampulu tolu huta do ro di upa parikna.\n21:20 Ia pinompar ni si Kohat marsuhusuhu, i ma halak Lepi angka na teba sian pinompar ni si Kohat maruli angka huta rujiruji nasida sian marga Epraim.\n21:21 Dilehon do tu nasida Sikem, huta haporusan ni sibunu jolma ro di upa parikna di dolok Epraim dohot Gezer ro di upa parikna.\n21:22 Nang Kibsaim ro di upa parikna dohot Bethoron ro di upa parikna opat huta do i.\n21:23 Ia sian marga Dan: Elteke ro di upa parikna, Gibeton ro di upa parikna.\n21:24 Aialon ro di upa parikna, Gatrimon ro di upa parikna, opat huta do i.\n21:25 Ia sian satonga marga Manasse: Taanak ro di upa parikna dohot Gatrimon ro di upa parikna, dua huta do i.\n21:26 Luhutna huta i sampulu do ro di upa parikna di pinompar ni si Kohat, angka na teba i marsuhusuhu.\n21:27 Ia pinompar ni si Gerson sian halak Lepi marsuhusuhu maruli sian satonga marga Manasse huta haporusan ni sibunu jolma, i ma Golan di Basan ro di upa parikna, dua huta do i.\n21:28 Ia sian marga Isasar: Kision ro di upa parikna, Daberat ro di upa parikna.\n21:29 Jarmut ro di upa parikna, En-Ganim ro di upa parikna, opat huta do i.\n21:30 Ia sian marga Aser: Miseal ro di upa parikna, Abdon ro di upa parikna.\n21:31 Helkat ro di upa parikna dohot Rehob ro di upa parikna opat huta do i.\n21:32 Ia sian marga Naptali huta haporusan ni sibunu jolma, i ma Kedes di Galilea ro di upa parikna dohot Hamot-Dor ro di upa parikna dohot Kartan ro di upa parikna, tolu huta do i.\n21:33 Luhutna huta i di pinompar ni si Gerson marsuhusuhu sampulu tolu huta do ro di upa parikna.\n21:34 Ia pinompar ni si Merari marsuhusuhu, halak Lepi, angka na teba i maruli sian marga Zebulon: Jokneam ro di upa parikna, Karta ro di upa parikna.\n21:35 Dimna ro di upa parikna, Nahalal ro di upa parikna, opat huta do i.\n21:36 Ia sian marga Ruben: Bezer ro di upa parikna dohot Jahaz ro di upa parikna.\n21:37 Kadermat ro di upa parikna dohot Mepaat ro di upa parikna, opat huta do i.\n21:38 Ia sian marga Gad huta haporusan ni sibunu jolma: Ramot di Gilead ro di upa parikna dohot Mahanaim ro di upa parikna.\n21:39 Hesbon ro di upa parikna, Jaser ro di upa parikna, luhutna huta i opat do.\n21:40 Luhutna huta i di pinompar ni si Merari marsuhusuhu, angka na teba sian halak Lepi marsuhusuhu, sampulu dua huta do rujirujinasida.\n21:41 Jadi luhutna huta i di halak Lepi, di tongatonga ni partalian ni halak Israel, opatpulu ualu huta do ro di upa parikna.\n21:42 Songon on do parsagi ni angka huta i, gonop huta ro di upa parikna be humaliang, songon i do di angka huta i luhutna.\n21:43 Jadi dilehon Jahowa tu halak Israel sandok tano i na niuarihonna lehononna tu ompunasida, gabe dipapatu nasida tano i, laos maringan disi.\n21:44 Dung i dipasonang Jahowa ma nasida humaliang, hombar tu saluhut na niuarihonna tu ompunasida, jala ndang manahan musunasida nanggo sada maradophon nasida, dipasahat Jahowa do luhut musunasida tu tangannasida.\n21:45 Ndang adong tartading nanggo sada sian saluhut hata na denggan, angka na pinaboa ni Jahowa tu pinompar ni Israel, tung luhutna do ro.


HEBER 1 - BIBLE & BUKU ENDE ONLINE\n1:1 Jotjot jala ragam najolo pambahen ni Debata mangkuling i angka ama i marhitehite angka panurirang i.\n1:2 Alai di angka ari na parpudi on dipanghulingi do hita marhite sian Anak i. Ibana do dipabangkit gabe sitean parluhutan i, jala marhitehite Ibana do ditompa angka hasiangan i.\n1:3 Sillam ni hasangaponna dohot suman ni hadirionna do Ibana, jala diusung do parluhutan i marhitehite hatana na marhagogoon i. Jala dung dipatupa Ibana haiason sian angka dosa, hundul do Ibana tu siamun ni Hatongamon na di ginjang i.\n1:4 Songon surung ni Goarna na tineanna i, na mangatasi angka surusuruan, songon i do surung ni hasangaponna martimbangkon nasida.\n1:5 Ai tu surusuruan dia ma hea didok: “Anakku do Ho; sadari on do Ho hutubuhon”? Manang: “Ahu do gabe Amana, jala Ibana gabe Anakku”?\n1:6 Alai di na naeng togihononna muse tu portibi on Ibana na parjolo tubu i, disi ma didok: “Ingkon marsinggang tu jolona sude angka surusuruan ni Debata!”\n1:7 Didok do nian taringot tu angka surusuruan i: “Ibana mambahen alogo surusuruanna, api na marjimburjimbur do parhaladona.”\n1:8 Alai taringot tu Anak i didok: “Ro di salelenglelengna do habangsami, ale Debata; tungkot hatigoran do tungkot harajaonmi!”\n1:9 “Dihaholongi Ho do hatigoran jala dihagigihon Ho do hajahaton; ala ni i do dimiakkon Debatami miak halalas ni roha tu Ho, ale Debata, sumurung asa tu angka donganmi!”\n1:10 Dung i: “Ho, ale Tuhan, paojakkon tano on di mulana i, jala jadijadian ni tanganmu do parlangitan i.”\n1:11 “Mago do angka i muse, alai tongtong do mian anggo Ho; laho buruk do i saluhutna songon ulos.”\n1:12 “Songon sampesampe balunonmu i sude, gabe muba ma; alai anggo Ho, laos tong do Ho, ndang mansohot angka taonmi!”\n1:13 Alai tu surusuruan dia ma hea didok: “Hundul ma Ho tu Siamunhon, paima hubahen angka musum sidegedegean ni patmu”?\n1:14 Nda saluhut nasida tondi parhobas, angka na sinuru, mangurupi angka sitean haluaon i?


2 Tokoh NU Bertarung di Pilgub Jateng 2018, Bagaimana Sikap Nahdliyin Solo? 2 Tokoh NU Bertarung di Pilgub Jateng 2018, Bagaimana Sikap Nahdliyin Solo? - Solopos.com\nTags: Nahdlatul UlamaNU Solopilgub jateng 2018


Ester 1 | Alkitab TOBA\n← Ester 2\nNehemia 13 →\nAugust 19, 2008 · 21:21\n1:1 Dung i masa ma di angka ari ni si Serses, i ma si Serses, na mangarajai, olat ni India sahat ro di Kus, saratus duapulu pitu luat ginomgomanna.\n1:2 Jadi uju marhabangsa raja Serses sahali di atas habangsa harajaonna i di huta Susan.\n1:3 Patolutaonhon hinarajaonna i, dibahen rajai ma sada panggalangon di saluhut indukna dohot angka naposona. Jadi marluhut ma angka partogi ni parangan di Persia dohot Madai ro di angka pangarajai dohot induk marluatluat di adopan ni rajai.\n1:4 Asa patotondurhononna hinagodang ni hamoraon dohot hamuliaon ni harajaonna ro di hajagaron ni hatimbulonna i, pola na nia lelengna, sampe saratus ualupulu ari.\n1:5 Jadi dung salpu angka ari i, dibahen rajai muse sada panggalangon di sandok situan na torop, angka na jumpang di huta Susan, nang halak na magodang, nang halak na metmet, pola pitu ari lelengna di alaman ni porlak mardonokkon bagas ni rajai.\n1:6 Targantung do disi rimberimbe angka na bontar, sibolang dohot na rata disuruk dohot tali bonang na binalau dohot abit na tinubar, disuruk tu tintin perak, jala dilohothon tu tiang batu na martulis, tole angka bantal sian sere dohot perak marpeahan di pantar sian batu na martulis dohot simata landus.\n1:7 Tole angka siinumon ditarehon do di bagasan panginuman sere, jala sai masisoluhan do angka panginumani marragamragam; tole anggur harajaon mansai godang, hombar tu hinagodang ni hamoraon ni rajai.\n1:8 Parminumna pe tung guru sombuna be do ndang jadi ontohon, ai nunga songon i hian hata ni rajai tu sude induk di bagasan jabuna, ingkon ganup mambahen guru lomo ni rohana.\n1:9 Nang si Wasti, jolma ni rajai dibahen do sada panggalangon di angka parompuan di bagasan jabu harajaon, na di raja Serses.\n1:10 Tole papituarihon, uju marlas ni roha rajai binahen ni anggur, didokkon rajai ma si Mehuman, si Bista, si Harbona, si Bigta, si Abagta, si Jetar dohot si Karkas, na pitu halak naposo angka na marhalado di adopan ni raja Serses.\n1:11 Asa boanonna si Wasti, jolma ni rajai tu adopan ni rajai mantat tumpal harajaon, naeng patuduhononna hinaulina tu angka bangso dohot induk, ai tung na uli utus do rupana i.\n1:12 Alai manjua do anggo si Wasti, jolma ni rajai ro nidokkon ni rajai, pinasahat ni angka naposo. Jadi tarrimas situtu ma rajai, pola marpiarpiar murukna di bagasan ibana.\n1:13 Dung i ro ma hata ni rajai tu halak na pistar, angka na umboto manjujur ari: Ai songon i somal hata ni rajai, ingkon dasingon ni saluhut panuturi dohot siboto patik.\n1:14 Alai angka na sumolhot tu rajai, i ma: Si Karsena, si Jetar, si Admata, si Tarsis, si Meres, si Marsena dohot si Memukan, na pitu induk ni halak Persia dohot Madai, angka na somal marnida bohi ni rajai, angka na hundul di hundulan parjolo di bagasan harajaon i.\n1:15 Manungkun manang aha na patut tu uhum bahenon tu si Wasti, jolma ni rajai, ala na jinouna i hata ni raja Serses, na pinasahat ni angka naposona.\n1:16 Jadi ro ma alus ni si Memukan di adopan ni rajai dohot angka induk i: Ndada holan tu rajai sandiri marsala si Wasti, jolma ni rajai, dohot do tu sude induk dohot tu sude bangso, angka na maringan di saluhut luat ginomgom ni raja Serses.\n1:17 Ai sar ma barita ni pambahenan ni jolma ni rajai tu sude angka parompuan, asa pis matana mida baoana tu joloan on, ai dohononnasida ma: Nunga pola dilehon raja Serses, parenta mandokkon boanon si Wasti, jolma ni rajai, tu adopan ni rajai, hape ndang ro nasida.\n1:18 Jala olat ni sadarion dohonon ni angka jolma ni induk di Persia dohot Madai ma i, angka na umbege barita ni pambahenan ni jolma ni rajai tu sude angka induk ni rajai, jadi ndang mansohot haleaon, dohot hamuruhon na mardongan saripe.\n1:19 Asa molo denggan di roha ni rajai, ruar ma sada parenta harajaon sian adopan ni rajai laos tarsurat tu bagasan buku patik ni halak Persia dohot Madai, angka na so jadi laosan: Na so tupa be ro si Wasti tu adopan ni rajai Serses, jala sahala harajaonna i basabasahonon ni rajai ma tu parompuan na asing na dumenggan marparange sian ibana.\n1:20 Jala ingkon tingtingkononhon parenta na binahen ni rajai, asa sange umbotosa di sandok harajaonna na bolon i, jadi saluhut parompuan mangalehon hormat tu harajaannasida, nang na magodang nang na metmet.\n1:21 Jadi denggan ma hata i di roha ni rajai dohot angka induk i, gabe dibahen rajai ma hombar tu hata ni si Memukan.\n1:22 Dung i dipantongoshon ma angka surat tingting tu saluhut luat ginomgom ni rajai, tu ganup luat mangihuthon panurathonna dohot tu ganup bangso mangihuthon pangkulingna mandok: Ingkon ganup baoa mangarajai di bagasan jabuna, jala ingkon marpangkuling hombar tu pangkuling ni bangsona.


2 Raja-raja 2 (TOBA)\nI. Pangebation parpudi ni si Elia udur dohot si Elisa dohot hananaekna tu banua ginjang 1-14. II. Angka anak ni panurirang mangalului ibana 15-18. III. Halongangan binahen ni si Elisa di Jeriko dohot di Betel 19-25\n1(I.) Dung i uju naeng alapon ni Jahowa si Elia tu banua ginjang marhite sian habahaba, mardalan ma si Elia rap dohot si Elia sian Gilgal.\n2Dung i didok si Elia ma mandok si Elisa: Ua tinggal dison ma ho, ai nunga disuru Jahowa ahu laho tu Betel. Alai ninna si Elisa ma: Songon sintongna mangolu Jahowa, mangolu dohot hosam, na so tupa tadingkononku ho! Jadi rap tuat ma nasida tu Betel.\n3Dung i ruar ma sisean ni panurirang, angka na di Betel, mandapothon si Elisa, didok nasida ma tu ibana: Atehe diboto ho do na naeng boanon ni Jahowa tuanmu sadarion sian lambungmu? Dung i ninna ibana ma: Ahu pe nunga huboto, sip ma hamu!\n4Dung i ninna si Elia muse tu ibana: Ua tinggal dison ma ho, ale Elisa, ai nunga disuru Jahowa ahu tu Jeriko. Alai ninna si Elisa ma: Songon sintongna mangolu Jahowa, mangolu dohot hosam, na so tupa tadingkononku ho! Jadi rap sahat ma nasida tu Jeriko.\n5Dung i ro ma sisean ni panurirang, angka na di Jeriko mandapothon si Elisa, ninna nasida ma tu ibana: Atehe diboto ho do na naeng boanon ni Jahowa tuanmu sadarion sian lambungmu? Dung i ninna ibana ma: Ahu pe nunga huboto, sip ma hamu!\n6Dung i ninna si Elia muse tu ibana: Ua tinggal dison ma ho, ai nunga disuru Jahowa ahu tu Jordan. Alai ninna si Elisa ma: Songon sintongna mangolu Jahowa, mangolu dohot hosam, na so tupa tadingkononku ho! Jadi rap mardalan ma nasida na dua.\n7Alai limapulu halak sian angka sisean ni panurirang mardalani huhut jongjong mandaodao, na dua panurirang i pe jongjong do di topi ni Jordan.\n8Dung i dibuat si Elia ma sampesampena, disorpi ma i jala dilibashon tu aek, jadi tolak ma i tu jae tu julu, laos ditaripari nasida na dua ma i mardalan di na mahiang.\n9Jadi dung taripar nasida, ninna si Elia ma tu si Elisa: Haru pangido ma sian ahu manang aha lomo ni roham bahenonku tu ho, tagan so ro dope na mangalap ahu sian lambungmu. Dung i ninna si Elisa ma: Ingkon silompit dua nian sian tondim songgop tu ahu!\n10Dung i ninna si Elia ma: Na dokdok situtu do nian pinangidomi; alai molo diida ho ahu tarboan sian lambungmu, sai na songgop do songon i tu ho; alai molo so idaonmu, ndang songgop.\n11Jadi andorang mardalan dope nasida huhut mangkatai, ida ma, ro ma sada hureta api dohot angka hoda api manirang nasida na dua, manaek tu banua ginjang ma ia si Elia marhite sian habahaba.\n12Alai dung diida si Elisa songon i, joujou ma ibana: O damang, damang! Hureta ni Israel dohot angka jolma parsihundulna do ho! Dung i ndang be diida ibana. Laos dibuat ma ulosna jala diribahi bola dua.\n13Dung i dijomput ma sampesampe ni si Elia na madekdeki sian ibana, laos mulak ibana, jongjong suang tu topi ni aek Jordan.\n14Dung i dibuat ma sampesampe ni si Elia na madekdehi sian ibana jala dilibashon tu aek, ninna ma: Didia do nuaeng Jahowa, Debata ni si Elia, ibana tahe? Jadi dung dilibas ibana aek i tolak ma i tu jae tu julu, laos taripar ma si Elisa.\n15(II.) Jadi dung diida sisean ni panurirang angka na di Jeriko ibana sian bariba i, ninna nasida ma: Nunga songgop hape tondi ni si Elia tu si Elisa, dung i ro ma nasida manomunomu ibana, laos manungkap tu tano marsomba ibana.\n16Dung i ninna nasida ma tu si Elisa: Ida ma, adong do dongan ni angka naposomon limapulu halak angka na bontis, ua tasuru ma angka nasida laho mangalului tuanmu, atek tung diboan Tondi ni Jahowa ibana, jala didekdekkon ibana muse tu atas sada dolok manang tu sada rura. Alai ninna si Elisa ma: Unang suru hamu nasida.\n17Alai sai disosoi nasida do ibana maradu maila ibana, laos didok ma: Antong suru hamu tusi. Jadi disuru nasida ma limapulu halak angka na mangalului ibana tolu ari lelengna, alai ndang jumpang nasida ibana.\n18Dung i mulak ma nasida tu si Elisa, ai tinggal di Jeriko dope ibana; jadi didok ibana ma tu nasida: Nda nunga hudok hian tu hamu, unang hamu laho?\n19(III.) Dung i ninna angka baoa isi ni huta i ma tu si Elisa: Ida ma, denggan do nian inganan di huta on, songon na niida ni tuanku; alai na paet, asom do anggo tapian, jala mareme na bibi isi ni tano i dibahen.\n20Dung i ninna si Elisa ma: Boan hamu tu ahu sada saoan na imbaru, jala bahen hamu sira tusi. Jadi diboan nasida ma saoan i tu ibana.\n21Dung i ruar ma si Elisa manopot mual i, jala diusehon sira i tusi, huhut didok: Songon on do hata ni Jahowa: Nunga denggan tarinum aek on hubahen, ndang jadi be horhononna hamatean manang na mareme na bibi!\n22Jadi denggan ma aek i tarinum rasirasa sadarion, hombar tu hata na nidok ni si Elisa.\n23Dung i nangkok ma si Elisa sian i laho tu Betel, jadi di dalan laho nangkok tu huta i ibana, ruar ma sian huta i angka dakdanak mangarehe ibana, angka didok ma: Manaek ma ho, ale palpal ulu! Manaek ma ho, ale palpal ulu!\n24Dung i humusor ma si Elisa; jadi dung diida nasida, diburai ma nasida marhite sian Goar ni Jahowa. Dung i ruar ma dua gompul sian harangan, disoroi ma sian nasida opatpulu dua halak dakdanak.\n25Dung i laho ma ibana sian i tu dolok Karmel, jala mulak sian i tu Samaria.


III Musa 13 | Alkitab TOBA\n← III Musa 14\nIII Musa 12 →\n13:1 Dung i ro ma hata ni Jahowa tu si Musa dohot tu si Aron songon on:\n13:2 Tung sura tubu di hulingkuling ni daging ni sada jolma bosar manang butir manang riapriap na olo gabe puru di hulingkuling ni dagingna, ingkon boanon jolma i tu malim Aron, manang tu sada sian angka anakna, naung gabe malim.\n13:3 Ia dung ditangkasi malim i sahit na di hulingkuling ni dagingna i, pola nunga mamontar imbulu di iposiposna i, jala honul rupa ni iposipos i idaon martimbangkon hulingkuling ni dagingna hian, i ma tandana paboa puru do i; ia dung ditangkasi malim i songon i, ramun ma jolma i dohononna.\n13:4 Alai tung sura pe mamontar riapriap di hulingkuling ni dagingna i, hape ndang pola honul idaon martimbangkon hulingkuling i, jala imbuluna pe ndang pola mamontar, ingkon hurungkonon ni malim do jolma na mariposipos i pitu ari lelengna.\n13:5 Tole papituarihon ingkon ulahan ni malim i manangkasi muse; molo tongtong iposipos i diida matana, ndang pola rarat iposipos i di hulingkuling i, ingkon ulahan ni malim i mangkurungkon ibana pitu ari lelengna.\n13:6 Molo dung diulahi malim i paduahalihon manangkasi papituarihon, hape ida ma, nunga lam surut iposipos i, ndada ganda raratna di hulingkuling i, ingkon ias ma ibana dohonon ni malim i, ai baro sambing do i; asal sunsion ni jolma i pangkeanna, laos ias ma ibana.\n13:7 Alai tung sura lam bagas manggagat tu hulingkuling baro i, dung ditangkasi malim i ibana mandokkon ias nian; ingkon ulahan ni malim i paduahalihon manangkasi.\n13:8 Ia dung ditangkasi malim i, hape ida ma, nunga lam manggagat tu hulingkuling baro i, ingkon ramun ma ibana dohonon ni malim i, ai puru do i tutu.\n13:9 Tung sura adong tanda ni puru i tarida di sada jolma, ingkon boanon ibana tu malim.\n13:10 Molo dung ditangkasi malim i, hape ida ma, adong do tutu bosar na mamontar di hulingkuling i, pola mamontar dohot imbulu i dibahen, jala tubu sibuk na so hasea di bagasan bosar i.\n13:11 I ma tandana paboa puru naung leleng di hulingkuling ni dagingna; dibahen i ingkon ramun ibana dohonon ni malim i, ndang jadi hurungkononna ibana, ai nunga andar ramun ibana.\n13:12 Alai tung sura pamosari ni puru i dope di hulingkuling i, jala ditutup puru i sandok hulingkuling ni jolma na hona i sian pakpak uluna sahat ro di palak ni patna, nasa na dapot tangkasan ni malim i.\n13:13 Ia dung ditangkasi malim i, hape ida ma, nunga pola ditutup puru i sandok dagingna, ingkon ias jolma na hona i dohonon ni malim i, ala mamontar sandok dagingna i, ai na ias do ibana.\n13:14 Alai tung sura tarida sibuk na so hasea di dagingna di ari panangkasionna i, ingkon ramun do ibana.\n13:15 Ia dung diida malim i sibuk na so hasea i, ingkon ramun ibana dohononna: Ai sibuk na so hasea i do ramun, i ma puru i.\n13:16 Alai tung sura matapu muse sibuk na so hasea i gabe muba pola mamontar, ingkon ro jolma i tu jolo ni malim.\n13:17 Ia dung ditangkasi malim i ibana, hape ida ma, nunga pola mamontar iposipos i, ingkon ias ma jolma na hona i dohonon ni malim i; ai ias do ibana tutu.\n13:18 Tung sura tubu baro di hulingkuling ni daging ni sada halak, hape malum do muse.\n13:19 Hape tubu muse di iposiposna i bosar na mamontar, manang riapriap tarbontar rara, ingkon tangkasan ni malim ma ibana.\n13:20 Ia dung ditangkasi malim i ibana, hape ida ma, honul do rupana martimbangkon hulingkuling na asing, pola mamontar dohot imbuluna dibahen, ingkon ramun do ibana dohonon ni malim i; ai tanda ni puru do i naung tubu di bagasan baro i.\n13:21 Alai ia dung ditangkasi malim i ibana, hape ida ma, ndang pola mamontar imbulu i di bagasan, jala ndang pola honul martimbangkon hulingkuling na asing, lam surut do tahe, ingkon hurungkonon ni malim ibana pitu ari lelengna.\n13:22 Hape tung sura lam manggagat tu hulingkuling i, ingkon ramun do ibana dohonon ni malim i; ai tanda ni puru do i.\n13:23 Alai tung sura tongtong riapriap i ndang lam rarat, iposipos ni baro i do i, ingkon ias do jolma i dohonon ni malim i.\n13:24 Manang tung sura hona tutung hulingkuling ni daging ni sada jolma, ia dung malum tubu muse di iposiposna i riapriap tarbontar rara, manang bontar sambing pe.\n13:25 Ia dung ditangkasi malim i, hape ida ma, nunga pola mamontar imbulu i dibahen jala honul rupana, puru ma i na tubu sian iposipos ni na matutung i; dibahen i ingkon ramun ibana dohonon ni malim i, ai tanda ni puru do i.\n13:26 Alai ia dung ditangkasi malim i ibana, hape ida ma, ndang mamontar imbulu di iposiposna i jala ndang honul martimbangkon hulingkuling na asing, jala nunga lam surut, ingkon hurungkonon ni malim i ma ibana pitu ari lelengna.\n13:27 Tole papituarihon ingkon tangkasan ni malim i ma ibana; tung sura lam manggagat tu hulingkuling i, ingkon ramun ma ibana dohonon ni malim i, ai bogas ni puru do i.\n13:28 Alai tung sura tongtong riapriap i, ndang lam manggagat tu hulingkuling i, lam surut do tahe, i ma tandana paboa bosar ni na hona tutung sambing do i, ingkon ias do ibana dohonon ni malim i; ai iposipos ni na hona tungtung i do i.\n13:29 Tung sura lotupon baoa manang parompuan di uluna manang di janggutna.\n13:30 Jadi ro malim manangkasi, hape ida ma, honul do rupana martimbangkon hulingkuling, na asing, jala targorsing ia obukna, jala rangkak, ingkon ramun ma ibana dohonon ni malim i, ai puru do lotup i di ulu manang di janggut.\n13:31 Alai ia dung ditangkasi malim lotup i, hape ida ma, ndang pola honul rupana martimbangkon hulingkuling na asing, jala ndang adong obukna na birong disi, ingkon hurungkonon ni malim i do jolma na lotupon i pitu ari lelengna.\n13:32 Tole papituarihon ingkon tangkasan ni malim i ma lotup i, hape ida ma, ndang pola rarat lotup i jala ndang adong na gorsing disi, jala ndang honul rupa ni lotup i martimbangkon hulingkuling na asing.\n13:33 Ingkon gorbangonna ma uluna, alai ndang jadi hona gorbang anggo lotup i, jala ingkon hurungkonon ni malim i jolma na lotupon i paduahalihon pitu ari lelengna.\n13:34 Tole papituarihon ingkon tangkasan ni malim ma lotup i, hape ida ma, ndang rarat lotup i tu hulingkuling jala ndang honul rupana martimbangkon hulingkuling na asing, ingkon ias ma jolma i dohonon ni malim, asal sunsion ni jolma i pangkeanna, laos ias ma ibana.\n13:35 Alai tung sura lam manggagat lotup i di hulingkuling, dung ias ibana didok malim i.\n13:36 Ditangkasi malim i ibana muse, hape ida ma, nunga lam rarat lotup i di hulingkuling, ndang jadi be pola usoan ni malim, manang na gorsing obukna; ai na ramun do ibana.\n13:37 Alai tung sura tongtong lotup i diida matana, jala martumbur obuk na birong disi, naung malum ma lotup i, nunga ias jolma i, ias ma ibana huhut dohonon ni malim.\n13:38 Tung sura marriapriap hulingkuling ni daging ni sada baoa manang parompuan marbolang idaon.\n13:39 Dung i ditangkasi malim, gabe ida ma, jumpangsa riapriap tarlangan di hulingkuling ni dagingnasida i, riapriap sambing do i na tubu di hulingkulingna, jala ias do jolma i.\n13:40 Tung sura marurus obuk ni ulu ni sada baoa pola palpal, na ias do ibana.\n13:41 Tung sura marurus obukna tungkan bohina, pola salaksahon ibana, na ias do ibana.\n13:42 Alai tung sura tubu di palpalna dingkan pudi, manang dingkan jolo, lotup tarbontar rara, puru ma i na tubu di palpalna dingkan pudi manang dingkan jolo.\n13:43 Dibahen i ingkon tangkasan ni malim ibana, hape ida ma, ia jumpangsa bosar na tarbontar rara di palpalna dingkan pudi manang dingkan jolo, idaon songon rupa ni puru di hulingkuling ni daging.\n13:44 Jolma na puruon ma ibana tutu jala na ramun ibana; ingkon ramun ibana huhut dohonon ni malim i, ala bosar na di atas uluna i.\n13:45 Antong manang ise jolma i na puruon naung andap, ingkon sansanan do pangkeanna jala manangkas uluna jala tutuponna sisungutna, jala ingkon jouhononna: Na ramun, na ramun!\n13:46 Antong manang ise jolma na ramun ibana ala ramun tutu; ingkon punjung ibana maringan, ingkon di balian ni parsaraon ingananna i.\n13:47 Tung sura adong ringkorang ni puru lohot di sada ulos manang sian imbulu ni birubiru manang sian hapas.\n13:48 Manang lohot di torna manang di ipahan, sian hapas manang sian imbulu ni birubiru, manang lohot di hulingkuling manang di aha pe hapandean sian hulingkuling.\n13:49 Tung sura tarrata manang rara ringkorang na lohot i di ulos manang di hulingkuling, di torna manang di ipahan, manang di sandok ulaula na sian hulingkuling, ringkorang ni puru do i tutu; dibahen i ingkon tangkasan ni malim do i.\n13:50 Ia dung diida malim ringkorang i, ingkon simpanonna do ulos na hona i pitu ari lelengna.\n13:51 Ia dung ditangkasi papituarihon, hape lam rarat do ringkorang i di ulos, di torna manang di ipahan, di hulingkuling manang di sandok hapandean na pinauli sian hulingkuling, ringkorang ni puru na manggagat ma i tutu, ramun do i.\n13:52 Ingkon suda tutungonna ulosi manang torna manang ipahan sian imbulu ni birubiru manang sian hapas, manang ulaula dia pe sian hulingkuling, halohotan ni ringkorang i, ai puru na manggagat do i, ingkon suda do i tutungon di bagasan api.\n13:53 Alai tung sura diida malim ndang rarat hape ringkorang i di ulos, di torna manang di ipahan, manang di ulaula dia pe na sian hulingkuling.\n13:54 Ingkon dohonon ni malim jolma i manunsi barang halohotan ni ringkorang i, dung i simpanonna ma i paduahalihon pitu ari lelengna.\n13:55 Molo diida malim ringkorang i, dung hona sunsi, hape ida ma, ndang muba rupa ni ringkorang i idaon, jala nang so ganda raratna, ramun do i; ingkon suda do i tutungonmu di bagasan api, ai naung panggagatanna do i di ruar manang di bagasan.\n13:56 Alai tung sura ditangkasi malim i muse, hape ida ma, nunga manoksang halohotan ni ringkorang i, dung hona sunsi, ingkon sansananna do i sian ulos manang sian hulingkuling, sian torna manang sian ipahan pe.\n13:57 Alai tung sura tong dope tarida di ulos, di torna manang di ipahan manang di ulaula dia pe sian hulingkuling, puru na manggagat ma i, ingkon suda tutungonmu barang halohotan ni ringkorang i di bagasan api.\n13:58 Alai anggo ulos, torna manang ipahan manang dia tahe ulaula sian hulingkuling, anggo dung longkang ringkorang i dung hona sunsi, ingkon sunsion paduahalihon, asa laos ias.\n13:59 I ma patik taringot tu ringkorang ni puru na lohot di ulos, sian imput ni birubiru manang sian hapas, na lohot di torna manang di ipahan manang di ulaula dia pe sian hulingkuling, mandokkon na ias do i manang na ramun.


2 Raja-raja 1 (TOBA)\nI. Marsahit si Ahasia, gabe disuru suruanna tu Ekron manungkunhon pangalaho ni sahitna tu Baal Zebub, ro si Elia mangalumbahon hian hamamatena 1-8. II. Si Elia mangidohon api sian banua ginjang manganhon suruan ni si Ahasia 9-14. III. Hamamate ni si Ahasia 15-18\n1(I.) Jadi dung mate si Ahab, marbalik ma halak Moab sian Israel.\n2Dung i madabu ma si Ahasia sian pandiloan ni bilutna parginjang di Samaria, pola hansit. Dung i disuru ma suruanna, ninna ma tu nasida: Laho ma hamu manungkunhon tu Baal Zebub, ajiajian di Ekron, manang na leak malum hilalaonku sian sahithon.\n3Alai nunga marboaboa hian suruan ni Jahowa tu si Elia, halak Tisbi: Borhat ma ho mangambat angka suruan ni raja sian Samaria, jala dok ma tu nasida: Tung na so adong be huroha Debata di Israel, umbahen laho hamu manungkunhon tu Baal Zebub, debata di Ekron?\n4Dibahen i songon on do hata ni Jahowa: Ndang jadi be ho morot sian podoman hapeahanmu nuaeng, ingkon mate na ma ho. Dung i laho ma si Elia.\n5Jadi dung mulak angka suruani tu rajai, ninna ibana ma tu nasida: Boasa tung mulak hamu?\n6Dung i didok nasida ma tu ibana: Ro do sahalak nangkok mangambat hami, didok ma tu hami: Laho ma hamu mulak tu raja, na marsuru hamu, dok hamu ma tu ibana: Songon on do hata ni Jahowa: Tung na so adong be huroha Debata di halak Israel umbahen marsuru ho manungkunhon tu Baal Zebub, debata di Ekron? Dibahen i ndang jadi be ho morot sian podomanmon, ingkon mate na ma ho!\n7Dung i didok rajai ma tu nasida: Songon dia do rupa ni baoa i na ro nangkok mangambat hamu dohot paboahon angka hata i tu hamu?\n8Jadi ninna nasida ma tu rajai: Baoa na marsampesampe na marimbulu do ibana, jala hohos sian hulingkuling di gontingna. Dung i ninna rajai ma: Si Elia, halak Tisbi do i.\n9(II.) Dung i disuru rajai ma tu ibana sada partogi ni parangan manguluhon limapulu paranganna. Jadi dung nangkok ibana sahat tu lambungna, ida ma, tongon juguk ibana di punsu ni dolok i, gabe didok ma tu ibana: Ho ale halak ni Debata, didok rajai ingkon tuat ho!\n10Dung i ro ma alus ni si Elia mandok tu partogi ni parangan silimapulu halak i: Molo tutu halak ni Debata ahu, ingkon madabu ma api sian banua ginjang jala suda panganonna ho dohot paranganmu silimapulu halak i! Jadi madabu ma api sian banua ginjang, jala suda ibana dipangan dohot paranganna silimapulu i.\n11Dung i diulahi rajai marsuru tu ibana sada partogi na asing rap dohot paranganna na limapulu i, didok ma tu ibana: Ho ale halak ni Debata, songon on do hata ni rajai: Ingkon gira ho tuat!\n12Dung i ro ma alus ni si Elia mandok tu nasida: Molo halak ni Debata ahu, ingkon madabu ma api sian banua ginjang jala suda panganonna ho dohot paranganmu silimapulu i. Jadi madabu ma api ni Debata sian banua ginjang, jala suda ibana dipangan dohot paranganna na limapulu i.\n13Dung i diulahi rajai marsuru sada partogi patoluhalihon rap dohot paranganna limapulu halak. Jadi dung sahat tu ginjang partogi patoluhon i, marsinggang ma ibana di jolo ni si Elia huhut marsomba tu ibana, ninna ma mandok ibana: Ale halak ni Debata, sai diparhamaol roham ma hosangkon dohot hosa ni angka naposongkon na limapulu halak i!\n14Ida ma, nunga madabu api sian banua ginjang, jala nunga suda dipangan na dua partogi parjolo i rap dohot paranganna na limapulu halak i, alai sai mararga ma anggo hosangkon di roham.\n15(III.) Dung i ro ma hata ni suruan ni Jahowa tu si Elia: Tuat ma ho rap dohot ibana, unang pola mabiar ho mida ibana. Dung i borhat ma ibana jala tuat rap dohot partogi i mandapothon rajai.\n16Dung i ninna si Elia ma mandok rajai: Songon on do hata ni Jahowa: Ala naung marsuru suruan ho manungkunhon tu Baal Zebub, debata di Ekron, hira na so adong be huroha Debata di Israel na dapot sungkunon hatana, dibahen i ndang jadi be morot ho sian podomanmon, ingkon mate na ma ho.\n17Jadi mate ma rajai, hombar tu hata ni Jahowa, naung nilumbahon ni si Elia hian; jadi bangkit raja ma anggina si Joram singkatna paduataonhon dung raja di Juda si Joram, anak ni si Josapat, ai ndang adong anakna.\n18Jamita na tinggal i dope sian si Ahasia dohot na binahenna, nda tarsurat do i di bagasan buku jamita ni angka raja sian Israel?


Jesaya 33 | Alkitab TOBA\n← Jesaya 34\nJesaya 32 →\n33:1 Marjea ma ho partaban, ho na so hona taban dope! Ho pangarupa na so dung nirupa! Ia dung sun ho martaban, tabanon ma ho; ia dung sun ho mangarupa, rupaon ma ho.\n33:2 Ale Jahowa asi roham di hami! Marhaposan tu ho do hami. Sai ho ma tangan mangurupi nasida ganup sogot! Pangurupinami tongon di tingki hagogotan.\n33:3 Sai maporus ma angka bangso maradophon parngongos ni suara, marserak ma angka parbegu maradophon hatimbulonmu.\n33:4 Jadi gomahan ni halak ma tabantabanmuna, songon panggagat ni tamponok, songon panahopi ni sihapor panahopi ni halak di nasida.\n33:5 Nunga timbul Jahowa, ai marhabangsa di ginjang do ibana, nunga gok uhum dohot hatigoran Sion i dibahen.\n33:6 Jadi masa ma di tingkim haporseaon, hinagok ni angka hatuaon, hapistaran dohot parbinotoan, biar mida Jahowa pangalapan arta di ibana.\n33:7 Ida ma joujou do halak na begu sian nasida di balian, sai tumatangis do angka suruan hadameon.\n33:8 Nunga tarulang angka dalan balobung, sohot do pardalan; nunga diose padani marhu ni roha ibana di angka huta, ndang disarihon ia jolma.\n33:9 Majal jala malos tano i, rae do Libanon gabe tardas, doshon halongonan ia Saron jala doshon Karmel do Basan marulam.\n33:10 On pe hehe ma ahu ninna Jahowa, timbul jala timbo ahu bahenonku nuaeng.\n33:11 Marhangoluan panabian hamu, gabe durame tubumuna, habeguonmuna sandiri gabe api na manganhon hamu.\n33:12 Jadi dusdusonna ma angka bangso songon batu hapur, songon suga naung tinallik surbuonmu nasida marhitehite api.\n33:13 Tangihon hamu ale angka na dao naung hubahen i jala tandai hagogoonku, hamu ale angka na jonok.\n33:14 Angka dotdot do Sion halak pardosa, tarsonggot situtu halak na marsipalensem angka na mandok: Tung ise ma hita maisolat di lambung api na manganhon? Tung ise ma sian hita maisolat di lambung pamurunan salelenglelengna?\n33:15 Halak na marpangalahohon hatigoran jala dihatahon hasintongan; na mangkabiashon laba sian pangarupaon, na patait tanganna manjalo sisip, na sumongsong pinggolna asa unang dibege durusdurus di mudar, na papitpit matana, asa unang diida hajahaton.\n33:16 I ma na maringan di ginjang, angka partanobatoan di dolok batu gabe haporusanna, sai na maruli sagusagu ibana dohot aek siinumon angka na tangkas.\n33:17 Idaon ni matam ma rajai di bagasan hinaulina, tatapon nasida ma sada tano na lambas.\n33:18 Marhusari ma roham mida hasonggotan i dohononmu ma: Didia do juaratulis i? Didia do pandasing? Didia do sisurati angka palaspalas?\n33:19 Ndang be idaonmu bangso na jungkat i, bangsona haloat marpangkuling, marbibir na so dapot antusan.\n33:20 Sai berengi ma Sion, huta parpestaanta! Idaon ni matam ma Jerusalem, inganan haposan, undungundung na so tupa munsatunsat, na so tupa umpaton tiangna salelenglelengna, jala na so tupa rapu nasa pangarahutina.\n33:21 Ai marhamuliaon Jahowa disi, rap dohot hita haroroan ni angka batang aek, angka sunge na bidang pahebaheba; tung na so tupa boluson ni solu sidayungon manang kopal na balga.\n33:22 Ai Jahowa do siuhum hita, Jahowa do silehon patik tu hita, Jahowa do Rajanta, ibana silehon tua di hita.\n33:23 Hondur do angka pangarahutim, ndang tagamon rogangonna tiang layarna, manang tarpahiresa mandera. Dung i bagion ma tabantaban mansai godang gari halak na pangpang maruli tabantaban.\n33:24 Jala na so tupa be dohonon ni pangisina: Na gale do ahu, ai bangso na maringan disi nunga maruli hasesaan ni dosa.


Jesaya 13 | Alkitab TOBA\n← Jesaya 14\nJesaya 12 →\n13:1 On ma pangungkapon taringot tu uhum madabu tu Babel na niida ni si Jesaya, anak ni si Amos.\n13:2 Di atas dolok na sae ma patindang hamu partonggol, pangiar hamu ma soara mandok tu nasida, hiraphon hamu ma tangan, asa dibongoti nasida bahal ni raja angka na marhuaso.\n13:3 Nunga hutonai angka na huparbadiai, nunga hujou huhut angka ulubalangku, angka na ro marolopolophon hatimbulonku pasonggophon rimashu.\n13:4 Tarbege do soara ni hariburon di atas ni angka dolok, songon soara ni bangso na balga; soara ni hagunturon ni angka harajaon ni parbegu na marluhut i; Jahowa Zebaot maningkir parangan tu hamusuon.\n13:5 Angka na ro sian luat na dao, sian ujung ni langit, Jahowa udur dohot angka parhobas ni murukna laho maniaphon sandok luat i.\n13:6 Mangangguhi ma hamu, ai nunga jonok ari ni Jahowa; ro do ibana songon hasiapon sian pargogo na so hatudosan.\n13:7 Dibahen i mandate ma saluhut tangan, jala malala ateate ni sandok jolma.\n13:8 Jadi tarsonggot ma nasida, songgop ma tu nasida hagogotan dohot pambebeon, angka hitir do nasida, songon boruboru na tumiop siraraisan; sai masipanotnotan do nasida, songon gara do bohinasida i.\n13:9 Ida ma, sogir situtu do haroro ni ari ni Jahowa, jala marpiarpiar rimasna mambahen halongonan tano i, jala siaphononna sian i angka pardosa.\n13:10 Ai angka bintang di langit ro di bintang poriama ndang be marsinondang, holom do mata ni ari di habibinsarna, jala ndang be marsinondang ia bulan.\n13:11 Jadi luluhononku ma tu isi ni portibi on hajahatonna dohot tu angka parjahat hageduhonna. Pasohotonku ma haginjangon ni angka na ginjang marroha, jala tarjepol bahenonku hajungkaton ni siulahon gogo.\n13:12 Ummahal bahenonku sada jolma sian sere palangki, jala ummahal sada jolma sian sere na sian Opir.\n13:13 Dibahen i hutolonku ma langit i, asa munsat tano i sian ingananna marhitehite parpiar ni muruk ni Jahowa Zebaot dohot marhitehite ari panomboon ni rimasna.\n13:14 Jala songon ursa na binuru nasida, jala songon birubiru na so marparmahan. Ganup nasida mulak tu bangsona be, jala maporus be tu luatna.\n13:15 Nasa na dapotsa tullangonna; jala nasa na dapot tartangkup, tihamonna marhitehite podang.\n13:16 Jala rosahanna posoposonasida di adopannasida, pupusanna angka bagasnasida, jala bahenonna na so uhum tu jolmanasida.\n13:17 Ida ma, paheheonku ma dompak nasida halak Madai, angka na so parduli di perak, jala na so mangapian di sere.\n13:18 Angka siornasida mangaragehon dolidoli, jala ndang maralang rohanasida di inaina na marhangoluan, ndang diolani matanasida angka dakdanak.\n13:19 Jadi doshon paniaphon ni Debata di Sodom dohot Gumora paniaphonna di Babel, bungaran ni angka harajaon, hasangapon dohot hamuliaon ni halak Kasdim.\n13:20 Ndang be hainganan jolma salelenglelengna, jala ndang be ebatanna marsundutsundut, jala ndang be marundungundung disi halak Arab, manang marsaro disi angka parmahan.\n13:21 Manggompang ma disi angka binatang sian halongonan, jala gok angka sipauk jabunasida, jala maringan disi angka pidong unto, jala marembas disi angka begu nurnur.\n13:22 Jala marauang angka gompul di bagas simagodangnasida, jala ulok naga di bagasan jabu parsantiannasida. Jala jonok nama tingkinasida, jala ndang be tarpaganjang ariarinasida.